Chacha warmi jakasiñajj Diosan regalopawa\nMunasir Diosat janipun jitheqtañäniti\n¿Kuna arutsa liytʼäta? Afrikáans Alemán Aluro Amárico Aymara Azerí Bassa (Camerún) Batako karo Becol Biak Birmano Boulou Caboverdés Cebuano Chichewa Chin tiddim Chino Tradicional Chino cantonés (tradicional) Chino mandarín (simplificado) Chitonga Chitonga de Zimbabue Chokue Cibemba Cingalés Colombia markan amparamp parlirinakataki Congo Coreano Criollo de las Seychelles Criollo haitiano Criollo inglés de Belice Cuba markan amparamp parlirinakataki Danés Diula Duala Embunda Endebele España markan amparamp parlirinakataki Español Ewé Filipinas markan amparamp parlirinakataki Fiyiano Fon Francés Ga Griego Guaraní Gun Herero Hiligaynon Hindi Holandés Húngaro Ilocano India markan amparamp parlirinakataki Indonesio Inglés Irlandés Isoko Javanés Kabiye Kaonde Kayin sgaw Kazajo Kikuyu Kiluba Kiniaruanda Kirguís Kiribatiano Kirundi Kisi Krío Kurdo Kurdo kurmanyí del Cáucaso Kwanyama Kyangonde Lahu Lhukonzo Lingala Lomue Luganda Luvale Malayo Malayálam Mambue-Lungu Mongol Moré Ndebele (Zimbabue) Nepalés Nias Noruego Nyaneka Okpe Otetela Pangasinán Portugués de Brasil Portugués europeo Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Ruso Samoano Sango Sena Sepedi Sesoto de Sudáfrica Shona Sidama Silozi Suajili Sueco Sundanés Swajili (Congo) Tagalo Tai Tamil Tigriña Tok pisin Tongano Tshiluba Tumbuka Tuvaluano Ucraniano Uhobo Uruund Vietnamita Wayuunaiki Wolaita Yao Zandé chin haka chin haka Chin haka valenciano Ñanya Ñemba\n“Kimsat kʼanat wiskhajj janiw mäki tʼaqaskaspati” (ECLESIASTÉS 4:12).\n1, 2. 1) ¿Casarasirinakajj kunjam jakasiñsa munapjje? 2) ¿Kuna jisktʼanakarus aka yatichäwin qhanañchaskañäni?\nCASARASIRI mä waynampit tawaqompit amuytʼañäni. Casarasipki uka urojj wali kusisitäpjjewa. Kunjamsa jutïrin jakasipjjani, kunanaksa lurapjjani ukanak amuytʼasajj wal kusisipjje. Walja maranak kusisita jakasiñwa munapjjaraki.\n2 Waljaniw casarasipki ukhajj sum jakasiñ qalltapjje, ukampis qhepatjja jan waltʼayasiñanakaw utj-jje. Chacha warmi kusisit jaya tiempo jakasiñatakejja, Jehová Diosan yanaptʼapaw wakisi. Jichhajja, Bibliajj kunjamsa aka jisktʼanakar qhanañchi uk uñjañäni: ¿Kuna bendicionanakas chacha warmi jakasiñan utji? Jumatï casarasiñ amtaskstajja, ¿kunjamsa suma esposo jan ukajj suma esposa ajllisma? ¿Kunas suma esposöñatakisa, suma esposäñatakisa yanaptʼiristamjja? ¿Jiwañkam chacha warmi jakasiñatakejj kun lurañas wakisi? (Proverbios 3:5, 6 liytʼañataki).\n3. ¿Maynejj casarasisakit kusisit jakasispa? Uk qhanañchtʼma.\n3 Casarasjjä ukhakiw kusisit jakasï sasaw yaqhepajj amuyapjje. Ukampis ukajj janiw cheqäkiti. Solteröñajj mä bendicionawa sasaw Jesusajj säna (Mateo 19:11, 12). Apóstol Pablojj solteröñat wali sum parlarakïna (1 Corintios 7:32-38). Ukhamasti casarasïtati janicha ukajj jumatäjjewa. Janiw amigonakamana, familiaranakamana casarasim satakisa, ni kunjamtï markaman lurapki ukar arkasakis casarasiñamäkiti.\n4. ¿Chacha warmi jakañanjja kuna bendicionanakas utji?\n4 Chacha warmi jakasiñajj Diosan mä suma regalopawa, bendicionanakas utjarakiwa sasaw Biblian sistu. Jehová Diosajj akham sasaw Adanat säna: “Janiw walïkiti jaqen sapakïñapajja. Nayajj jupatakejj mayni jupampi chika jakiri, ukhamaraki yanaptʼiri lurarapï” sasa (Génesis 2:18). Jehová Diosajj Adanan esposapäñapatakiw Eva warmirojj luräna, ukhamatwa nayrïri familiajj aka oraqen utj-jjäna. Mä chacha warmejj wawanakanïpjje ukhajja, casadösajj sumwa wawanakapar uywapjje. Ukampis janiw wawanïñatakikejj casarasipkiti (Salmo 127:3; Efesios 6:1-4).\n5, 6. ¿Kunjamatsa chacha warmejj ‘kimsat kʼanata mä wiskhar’ uñtasitäspa?\n5 Salomón reyejj akham sänwa: “Mayni sapat sipansa paniniw jukʼamp askejja, ukhamatwa jukʼamp luratas utjaraki. Maynitejj jupanakat liwischi ukajja, mayniwa wayti. ¡Ukampis llakisiñawa khititejj sapäkasina liwiski ukajja, janiw khiti waytiripas utjkaniti! [...] Kimsat kʼanat wiskhajj janiw mäki tʼaqaskaspati” sasa (Eclesiastés 4:9-12).\n6 Chacha warmejj yanaptʼasipjje, chuymachtʼasipjje, jan walinakatsa jarkʼaqasipjje ukhajja, wali sum apasipjje. Munasiñajj sum jakasiñatakiw yanaptʼi, ukampis Diosar panip servipki ukhaw jukʼamp sum jakasipjje. Ukatjja ‘kimsat kʼanat mä wiskhar’ uñtasitäpjjarakiwa. Payat kʼanata wiskhat sipansa, kimsat kʼanatajj janiw facilak tʼaqaskiti. Ukhamarakiw Jehová Diosamp yanaptʼayasipki uka chacha warmejj jan facilak jaljtapkiti, jan ukasti sumaw jakasipjje.\n7, 8. ¿Kunsa apóstol Pablojj casarasiñ toqet säna?\n7 Mä chachampi mä warmimpi casarasipki ukhajja, jupanakajj chacha warmjamajj ikthapisipkaspawa (Proverbios 5:18). Ukampis maynejj uka laykuk casarasispa ukhajja, khitimpis casarasini uk janiw sum ajllkaspati. Ukatwa Biblianjja “qʼajjo wayna tiempsa qʼajjo tawaq tiempsa” pasjje, ukhakiw maynejj casarasispa sasin qhanañchi. Ukham sasinjja maynimpi ikthapiñ munañajj jan sintëjje uka tiempotwa parlaski (1 Corintios 7:36). Uka tiempojj pasjje ukhakiw maynejj sum amuytʼasispa, khitimpis casarasini uksa sum ajllirakispa (1 Corintios 7:9; Santiago 1:15).\n8 Jumatï casarasiñ amtaskstajja, casadonakajj kuna jan walinakansa uñjasipjje ukanakat amuytʼasiñamawa. Apóstol Pablojja, casaratanakan “tʼaqesiñaw jañchipan utjani” sasaw säna (1 Corintios 7:28). Wali suma apasipki uka chacha warminakas jan walinakan uñjasipjjarakiwa. Ukhamajj casarasiñ munsta ukhajja, khitimpis casarasïta uk sum amuytʼasisaw ajlliñama.\n9, 10. Mä cristianojj Jehová Diosar jan servirimpi casarasispa ukhajja, ¿kunas pasaspa?\n9 Khitimpis casarasïta uk ajlliñatakejja, Biblian aka yatichäwipaw yanaptʼätam, ukan akham siwa: “Jan creyentëpki ukanakampejj jan mä yukurojj chʼulla chʼulla yapintat uñjasipjjamti” sasa (2 Corintios 6:14). Ukham sasinjja, yapu luririnakajj kunjamtï pä uywa yapintapki uka toqetwa parlaski. Yapuchirejj janipuniw asnompi torompi yapintkaspati. Ukham yapintaspa ukhajja, jan pachpa chʼamanïpjjatap laykojj paypach uywaw chʼam tukupjjaspa. Mä cristianotï Diosar jan serviri jaqempi casarasispa ukhajja, ukhamarakiw kunayman jan walinakan uñjasispa. Ukatwa mä cristianojj “Tatitun arkiripampikiw casarasiñapa” sasin Biblian ewjjtʼistu (1 Corintios 7:39).\n10 Yaqhep cristianonakajj jan sapak qheparañ laykojja, Diosar jan servirimp casarasiñwa piensapjje. Ukampis Diosan ewjjtʼapar jan istʼasajja, kunayman llakinakana jan walinakana uñjasipjjaspa. Cristianonakatakejj Jehová Diosar serviñaw nayranki, ukarakiw kusisiyistu. Jumatï Diosar jan servirimpi casarasisma ukhajja, ¿kusisitat jakasisma? Janiwa. Ukatwa walja jilat kullakanakajj Diosar jan servirimpi casarasiñat sipansa sapakïsipki (Salmo 32:8 liytʼañataki).\n11. ¿Kunjamsa mä suma esposo jan ukajj mä suma esposa ajllisma?\n11 ¿Khitïskpansa Diosan serviripächejj jumatak suma esposöniwa jan ukajj suma esposäniwa sañti muntanjja? Janiwa. Jumatï casarasiñ munstajja khititï cheqpachapun gustktam, khitimpitï sum apaskta ukampiw casarasiñama. Khititï jumjam amtanïki, Jehová Diosar serviñ nayrar uchki ukampi casarasiñatakiw suytʼañama. Suma phoqeri amuyasiri esclavojj matrimoniot parlir suma ewjjtʼanakani qellqatanakwa churistu, ukanak liytʼañatakisa lupʼiñatakisa tiempwa apstʼasiñama (Salmo 119:105 liytʼañataki).\n12. Bibliarjamajja Abrahanajj yoqapatakiw mä warmi thaqarapïna, ¿kunsa awk taykanakajj jupat yateqasipjjaspa?\n12 Yaqhep markanakanjja, awk taykanakaw wawanakapatakejj khitis suma esposöspa jan ukajj suma esposäspa uk sum amuyapjje sasaw sapjje, ukatwa jupanakajj ajllirapipjje. Uka matrimonionakajj “awk taykan irpthapit matrimonio” sasin uñtʼatawa. Uka costumbrejja, Bibliajj qellqaskäna uka tiemponakansa utjarakïnwa. Familiaman uka costumbre utjchi ukhajja, Biblian ewjjtʼanakapaw awk taykarojj wawapatak sum ajlliñatak yanaptʼaspa. Abrahán chachajja, Isaac yoqapatakiw mä warmi thaqarapïna. Janiw wali qollqeni wali uñtʼata tawaq thaqarapkänti, jan ukasti Jehová Diosar munasir warmi ajllirapïna (Génesis 24:3, 67; 25 qhanañchäwi uñjjattʼäta).\n¿KUNJAMSA CASADO VIDATAK WAKICHASIRISTJJA?\n13-15. 1) ¿Kunjamsa mä chachajj suma esposöñatak wakichasispa? 2) ¿Kunjamsa mä warmejj suma esposäñatak wakichasispa?\n13 Casarasiñ munstajja, nayraqatajj wakichtʼatätati janicha ukwa amuytʼasiñama. Inas wakichtʼatjam amuyassta. Jichhajja, kunjamsa casado vidatak wakichassna ukwa yatjjatañäni. Inas jan wakichtʼatäksta.\nBiblian casadonakatak utjki uka yatichäwinak liytʼañatakisa, lupʼiñatakisa tiempwa apstʼasiñama.\n14 Bibliarjamajja chachas warmis familianjja janiw pachpa luräwinïpkiti. Ukhamasti sapa mayniw luräwinakapan wakichasiñapa. Mä chachatï casarasiñ munchejja akham jisktʼasiñapawa: “¿Familia pʼeqtʼañatakejj wakichtʼatätti?” sasa. Chachaw esposapatakisa wawanakapatakisa utsa, issa, manqʼsa jikjjatañapa, kusisitäpjjañapatakis yanaptʼañapa, ukwa Jehová Diosajj muni. Ukatjja Diosar serviñatakiw jukʼamp yanaptʼañapa. Familiapar jan sum uñjiri chachajja, ‘Diosar jan confiyiri jaqet sipansa jukʼampiwa’ sasaw Biblian sistu (1 Timoteo 5:8). Mä chachatï casarasiñ munchejja kunjamsa Biblian aka yatichäwipar phoqaspa ukwa amuytʼasiñapa: “Anqan negociomäki ukjja tukuyam, pampan lurañanakamäki ukjja luram, ukatwa utama lurasismajja”. Ukhamasti kunjam esposöñamtï Jehová Diosajj munki ukatakiw janïr casaraskasajj chʼamachasiñama (Proverbios 24:27).\n15 Mä warmitï casarasiñ munchejja, akham jisktʼasiñapawa: “¿Casarat warminakajj kuntï lurapjjañapäki uk phoqañatakejj wakichtʼatätti? ¿Wawa uywañatakis wakichtʼatätti?” sasa. Mä suma warmejj kunanaksa esposoparu wawanakaparu sum uñjañatakejj lurañapa ukwa Biblian qhanañchi (Proverbios 31:10-31). Jichhürunakanjja, kunsa chachapasa warmipasa jupa layku luraspa ukakwa jaqenakajj piensapjje. Ukampisa jiwasajj kunsa chachas laykusa, jan ukajj warmis laykusa lursna uk amuytʼañaswa Jehová Diosajj muni.\n16, 17. Casarasiñtï munstajja, ¿kuna toqenakatsa lupʼiñama?\n16 Janïr casaraskasajja, Jehová Diosajj kunjam esposöñamsa jan ukajj esposäñamsa muni ukwa lupʼiñama. Chachajj familian pʼeqtʼiripäkchisa, janiw esposaparus wawanakaparus nuwañapäkiti, ni jiskʼachañapäkisa. Jan ukasti Jesusat yateqasisaw familiapar sum pʼeqtʼañapa, Jesusajj munasiñampipuniw arkirinakapar uñjirïna (Efesios 5:23). Warmisti kunjamsa esposoparus amtatanakaparus yanaptʼaspa ukwa lupʼiñapa (Romanos 7:2). ¿Chachajajj pantjasirïkchinisa jupar istʼasajj kusisitäskäti? sasaw jisktʼasiñaparaki. “Janiw” sischejja, inas sapakïskañapajj wakischispa.\n17 Casadonakajja, kunjamatsa esposapasa jan ukajj esposopasa kusisitäspa ukatwa jukʼamp llakisipjjañapa (Filipenses 2:4 liytʼañataki). Apóstol Pablojj akham sänwa: “Kunjamtï sapa maynejj jupa pachpar munaskejja, ukhamarakiw sapa maynis warmipar munasiñapa. Casarat warmejj chachaparojj wali respetompiw uñjañaparaki” sasa (Efesios 5:21-33). Chachasa warmisa respetompi munasiñampi uñjatäñwa munapjje. Ukampis sum jakasiñatakejja, warmejj chachapar respetañapawa, chachasti warmiparojj munasiñaparakiwa.\n18. Casarasiñatak uñtʼaskasajj ¿kuna toqetsa wal amuyasipjjañapa?\n18 Mä chachampi mä warmimpejj casarasiñatak uñtʼasisipki ukhajja jupanakatak wali kusiskañawa. Janïr casaraskasajja, cheqapunit jupamp jiwañkam jakasiñ muni ukwa sum amuytʼasipjjañapa. Casarasiñatak uñtʼasisipki uka tiemponjja, panip sum parltʼasiñwa yateqapjje. Kunjam chuymanïpjjesa uk yatiñatakiw chʼamachasipjjaraki. Jukʼamp uñtʼasjjasajj jukʼamp munasjjapjje, ukampis kunanaksa munasiñat lurapjje ukanakat amuyasipjjañapawa, ukhamat kuna qʼañu jucharus jan purtʼasiñataki. Cheqpach munasiñaw jañchin munañapampi jan apayasiñatakisa, jupanak pura sum apasiñatakisa, Jehová Diosan amigopäskakiñatakisa yanaptʼani (1 Tesalonicenses 4:6).\nCasarasiñatak uñtʼaskasaw purapat sum parltʼasiñ yateqapjje.\n¿CHACHA WARMI SUM JAKASIÑATAKEJJ KUN LURAÑAS WAKISI?\n19, 20. ¿Kunjamsa cristianonakajj matrimonior uñjapjje?\n19 Walja libronakansa videonakansa, casarasisajj wali kusisitas jakasipkaspa ukham tukuyar uñachtʼayapjje. Ukampis jakañ vidan janiw ukhamäkiti, casarasiñajj qalltakïskiwa. Jehová Diosajj chacha warmi jakasiñajj wiñayatakïspa ukwa muni (Génesis 2:24).\n20 Jichhürunakanjja casarasiñajj mä jukʼa tiempotakïkaspas ukhamwa uñjapjje. Casarasiñasa divorciasiñasa facilakiwa. Jan walinakan uñjasisajja jankʼakiw divorciasiñ amtapjje. Ukampis kimsat kʼanata wiskhat Biblian parlki uk amtañasawa. Ukham wiskhajj janiw jankʼak tʼaqaskaspati. Ukhamarakiw chacha warmejj Jehová Diosampi yanaptʼayasiñäni ukhajja, janiw facilak jaljtkañäniti. Jesusajj sänwa: “Kuntï Diosajj mä yukur mayachki ukjja, jan khiti jaqes jaljtaypanti” sasa (Mateo 19:6).\n21. ¿Kunas chacha warmirojj munasisipkakiñapatak yanaptʼani?\n21 Taqeniw kunsa sum lurañ yattanjja, taqenirakiw pantjasirïtanjja. Mayninakan pantjasitanakap uñchʼukiñajj facilakiwa, yamas chachasan jan ukajj warmisan pantjasitanakap uñchʼukiñajj facilakïspawa. Ukham lurasajj janiw kusisit jakasksnati. Ukampis jiwasatï chachasan jan ukajj warmisan suma luratanakap amuyañänejja kusisitäñäniwa. Chachasasa jan ukajj warmisasa pantjasirïkchisa, ¿suma luratanakap uñjañ puedsnati? Jïsa. Jehová Diosatwa yateqasiñasa, jupajj taqe luratanakassa uñjkchejja, kunanaktï sum lurktan ukakwa uñji. Pantjasitanakas uñchʼukispa ukhajj ¿kunas pasaspa? Salmo qellqerejj akham sänwa: “Dios Tatay, jumatejj taqpach juchanak amjjäsiskakismajja, ¿khitirak nayraqataman saytʼaspasti?” sasa (Salmo 130:3). Casadonakajj Jehová Diosat yateqasisaw kunanaktï chachapasa jan ukajj warmipasa sum lurki uk uñjapjjañapa, perdonañatakis listokïpjjañapawa (Colosenses 3:13 liytʼañataki).\n22, 23. ¿Kunsa casadonakajj Abrahanatsa Saratsa yateqasipjjaspa?\n22 Sapa maratjamaw chacha warmejj jukʼamp munasipjjaspa. Abrahanampit Sarampit parltʼañäni, jupanakajj walja maranak casaratäpjjänwa, wali kusisitaw jakasipjjarakïna. Kunapachatï Jehová Diosajj Abrahanar Ur markat sarjjañapatak mayïna ukhajja, Sarajj inas 60 jila maranëjjchïna. Jupatakejj suma utapa jaytasin carpanakan jakañajj chʼamakïpachänwa. Ukampis Sarajj Abrahanar wal respetäna, suma yanaptʼiri, suma amiga ukhamarakïnwa. Ukatwa kuntï Abrahanajj amtkäna ukarojj yanaptʼapunirïna (Génesis 18:12; 1 Pedro 3:6).\n23 Ukampis mä chacha warmejj janiw taqe kunan mä pachpaki amuyapkiti. Mä kutejja, Abrahanampi Sarampejj janiw mä pachpak amuyapkänti. Ukatwa Jehová Diosajj Sarar istʼam sasin Abrahanar säna. Ukham istʼatapatjja mä jan waltʼäwiw askichasïna (Génesis 21:9-13). Chacha warmejj jan mä pachpak amuyapkäta ukhajj jan llakisipjjamti. Ukhaman uñjaskasasa, munasiñampi respetompi uñjasisipkakiñamawa ukaw jukʼampi wakiskirejja.\nChacha warmi sum jakasiñatakejj qalltatpachwa Bibliampi yanaptʼayasiñasa.\n24. ¿Kunjamatsa chacha warmi jakañajj Diosar jachʼañchaspa?\n24 Walja cristiano chacha warminakaw wali kusisit jakasipjje. Jumatï casarasiñ munstajja, khitimpis casarasïta uk wali amuyumpiw ajlliñama, ukarjamaw kusisitas llakitas jakasïta. Ukatwa sum ajlliñatakejj Jehová Diosar yanaptʼa mayiñama. Ukhamatwa suma esposo jan ukajj suma esposa ajllisïta, casarasiñatakis sum wakichtʼasïta, ukhamatarakwa munasiñampi mayachtʼat jakasipjjäta, Diosarus jachʼañchapjjarakïta.\nBIBLIAN WIÑAY YATICHÄWINAKAPA\n1 CHACHA WARMI JAKASIÑAJJ DIOSAN REGALOPAWA\n¿Kunatsa jaqenakajj casarasipjje?\nCasarat chacha warminakajj panipaw kuns lurapjje, chʼamañchtʼasipjje, wawanakaparus sum uywapjje.\n2 KHITIMPIS CASARASÏTA UK SUMWA AJLLIÑAMA\n“Nayaw sarañamäki uka thak uñachayaskäma” (Salmo 32:8).\nCasarasiñ munsta ukhajja, ¿kuna toqenakatsa amuytʼasiñama?\nKhititï Jehová Diosar serviñ nayrar uchki, ukampiw casarasiñama.\nChacha warmi ikthapiñ wal munañajj pasjje uka qhepat casarasiñaw jukʼampi walejja.\nAmuytʼirïñamawa, taqpach casadonakaw jan walinakan uñjasipjje.\n3 CHACHASA WARMISA FAMILIANJJA JANIW MÄ PACHPA LURÄWINÏPKITI\n“Janiw walïkiti jaqen sapakïñapajja. Nayajj jupatakejj mayni jupampi chika jakiri, ukhamaraki yanaptʼiri lurarapï” (Génesis 2:18).\n¿Jehová Diosajj kun lurañapsa chacharus warmirus mayi?\nChachaw familiaparojj Jehová Diosar servipjjañapatak yanaptʼañapa. Ukhamarakiw esposaparusa wawanakaparus kusisitäpjjañapatak yanaptʼañapa, kunatï familiatak wakiski uksa churañaparaki. Juparakiw wawanakapar yatichañapa cheqañchañapa.\nWarmejj chachapar yanaptʼañapawa, suma amigapäñaparakiwa. Esposopan amtatanakaparus yanaptʼañapawa, utapsa sum uñjañapa. Wawanakar yatichañsa cheqañchañsa yanaptʼañaparakiwa.\nChachasa warmisa, jupa pachpatak llakisiñat sipansa, esposapasa jan ukajj esposopasa kʼuchikïskiti janicha ukatwa llakisiñapa.\n4 JEHOVÁ DIOSAW CHACHA WARMI SUM JAKASIÑATAK YANAPTʼISTASPA\n“Panpachanisti mä sapa jaqekïpkaspasa ukhamäpjjaniwa” (Génesis 2:24).\nChacha warmi munasisa sum jakasiñatakejj ¿kunsa lurasma?\nChacha warmi jakasiñajj wiñayatakïspa ukwa Jehová Diosajj muni. Ukatwa casadonakatak suma ewjjtʼanak churistu.\nCasadonakajja, esposopasa jan ukajj esposapasa pantjasirïtapjja amtapjjañapawa. Maynit maynikamaw perdonasipjjañapa, maynin suma luräwinakapwa thaqapjjañaparaki.\nCantar de los Cantares qellqatajja, solteronakarusa casadonakarusa yanaptʼaspawa.\nCasadonakajj ¿kunjamsa kusisit jakasipjjaspa?\nAka yatichäwinjja, kunanakas chacha warmirojj kusisita sum jakasipjjañapatak yanaptʼaspa ukaw phesqa toqet qhanañchasi.\nOraqpachan Jilïr Irpirinakan cartapa\n1 YATICHÄWI Diosan munasiñapajj wiñayatakiwa\n2 YATICHÄWI Dios nayraqatan suma conciencianïñäni\n3 YATICHÄWI Diosar munasir amigonak ajllisiñäni\n4 YATICHÄWI ¿Kunatsa autoridadanïpki ukanakar respetañasa?\n5 YATICHÄWI Janiw akapachankirïktanti\n6 YATICHÄWI Kusistʼañanak sum ajlliñasawa\n7 YATICHÄWI ¿Diosjamarakit jakañ vidarojj wali valoranit uñjtanjja?\n8 YATICHÄWI Jehová Diosajj qʼoma sarnaqañaswa muni\n9 YATICHÄWI “Qʼañu juchat jitheqtapjjam”\n10 YATICHÄWI Chacha warmi jakasiñajj Diosan regalopawa\n11 YATICHÄWI ¿Kunjamatsa casadonakajj kusisit jakasipjjaspa?\n12 YATICHÄWI Arunakasampejj chʼamañchtʼañasawa\n13 YATICHÄWI ¿Taqpach fiestanakat Diosatakejj walïskpacha?\n14 YATICHÄWI Taqe kunanwa honradöñasa\n15 YATICHÄWI Kusisit trabajipjjañäni\n16 YATICHÄWI Supay contra saytʼasiñäni\n17 YATICHÄWI Munasir Diosat janipun jitheqtañäniti\nText Aka archivonakanwa qellqatanak apaqasma Munasir Diosat janipun jitheqtañäniti\nAudio Aka archivonakanwa grabacionanak apaqasma Munasir Diosat janipun jitheqtañäniti\nDiosar yupaychirimp casarasiña: Uka ewjjtʼarjam ¿phoqasksnati?\nKusisit jakasiñatakejj Diosan yanaptʼap thaqhapjjam


Túnez: Callinakan ullart’äwi · Global Voices Aymarata\n(es) ukan jaqukipiri\tTarek Amr\nJaqukipäw uñt'ayata/apkatata 1 Llamayu phaxsi 2012 7:20 GMT\nAka blog ullart'apxañäni Français, বাংলা, عربي, Malagasy, Filipino, русский, polski, Nederlands, Español, Italiano, македонски, English\nTúnez markan sartasiwinak makiptatatxa, mä evento ukaw qalltasiwayi «L'avenue ta9ra», jan ukax «La avenida lee» jas ukham suticht'ata. Habib Bourguiba ukan avenidanakar pankanak apapxañap amtampi, uka callix uka capital markanx wali uñt'atawa, ukatx taqpachan ullart'apxama.\nFacebook ukan yatiyäwix [fr] siwa:\nAvenidpach pankanakas apt’at qhurut arsusis phuqhants ukhasti?\nAmuyux jasakiwa: 18n uru 17 pachar avenidar sarañani mä qhawqha pachax pankanak amparanakar apt’asitwa avenidankapxañani.\nJaniw maynit maynikam uñt’asiñax wakisirikiti. Amparanakasan pankanak apt’atasatx uñt’asikiñaniwa.\nNayrïr amuk sartasiwiniwa, kunjams tunicinunakax ullart’apxi ukw uñt’ayañ muntana.\nPachaxiwa kunjams jaqinakasax yaticht’ata uka amtañaxa.\nMasinakamar jawillt’apxam ukhamat waljaniñataki, ukatx mä evento wakiyañani.\nAka evento ukax Habib Bourguiba avenidan sartasiw utjk uka qhipatw lurasiwayi, ukapachaparakiw pallapallanakan unxtasirinakar yanqhachapk uka qhipata. Maysatx jichha sartasiwinaka irpir cuntra, akat apolítica ukapacha.\nAbdelkarim Benabdallah Tunicinunkir blogerux [en] «Les amis du livre» [fr, Los amigos del libro] jall ukham sutin amtaruw sarxaruski. Facebook ukanx markachirinakax may may pankanakxatw uñt'ayapxi, ukhamarak aruskipapxi, jutïr tantachäwix kawkhankanis ukas amuyt'apxaraki.\nTúnez markanx 2011n maratpachax juk'a sartasiwinakakiw utjawayäna. Ukampirusa, tunecinkir wayn tawaqunakax suypachanw taqin ullart'awimp sarantapxi.


Irán: Nayra Brunsit lurat estatuanak tuq phiñasiwi · Global Voices Aymarata\n(es) ukan jaqukipiri\tJoel Gutierrez\nJaqukipäw uñt'ayata/apkatata 22 Lakan phaxsi 2011 12:52 GMT\nAka blog ullart'apxañäni Français, Malagasy, Español, Nederlands, বাংলা, македонски, Ελληνικά, 한국어, English\nIran markanaxa janiw Brunsit lurat estatuanakas suma uñjatakxiti akjama uñxañatakisti religioso ukankiw jichha Brunsit lurat estatuanak lunthatirinakanxa t’unjapxasmachi. Ukanakaxa uñtasinwa nayra wali k’achachat jaqinakaru.\nAlaya iram tuqinsti aka Sari markanxa, mark irptirinakaxa iyawsawayapxiwa 16n nayra waq’a piqinchir Brunsit lurat estatuanakax t’unxatañapataki ukjamaraki arkiru Irani, Arash Kamangir ukasa [en] ukax lurt’atanwa mä nuwasiña k’añaskxaru walaxa cawallunakampi chikacht’ata.\nAka tuthapiwi amuyuxa, yakjakasta amuyumpi tunthapiñ amtatawa, kunalaykutix aka plazawxanx Kawallunakaxa mä p’inqachawikaspas ukjama uñsti. [en] Aka slam mark Ayatollah Khomenei uñstayiri jupataki, ukatwa t’unxaña sasina.\nAka imata waraqataxa uñicht’ayiwa Brunsit lurat estatuanak t’unxata ukatja youtube tuqiru apkatatawa SecularDemocracyIran tuqina [Democracia Secular en Irán, en] aka miércoles 29 mara t'aqa phaxsin 2011ni marat saraqataru:\nAzarmehr qillqt’iwa walxa Brunsit lurat estatuanakaru t’unjañwa amtapxi akurunakanxa, ukjamipanxa mark irpirinakaxa wali thithitawa uñaxasipxi nayra lurawinakapa uñxasinx qhanañchapxiwa [aka]:\nYaqhipa bluquerunakaxa Osyan Sabz [en] waruqt’apxiwa qawkjanakantix Brunsit lurat estatuanakax jan utjki, t’unthapitaki ukawxanaka:\nKiasar chimpuwa [en] Abdulhossein Mokhtabad jupaxa siwa aka Brunsit lurat estatuanakaxa jisana jaqisanakankiwa sasina, ukatxa sumwa imañasaxa sasina.


Aymara, Dramas: Piece 087 – Janiw juc’amp jacañ münjjcti | Waters of Life for Children\nHome -- Aymara -- Perform a PLAY -- 087 (I don’t want to live any more)\n87. Janiw juc’amp jacañ münjjcti\nColegionjja libretanacaw chhurasiscama. Simonajj wali cusisitänwa. Tatanacaparu suma notanaca uñacht’ayanataqui wal munäna.\nRobertojj janiwuqhamacänti. Wali c’achataquiw clasenac tucjjasinjja apthapisiscäna.\nJosé: “Roberto, ¿barranconacar bicicletat jichha tarde sarañäniti?”\nRoberto: “Janiw, janiw munasquituti.”\nJosé: “Jan maysat maysa sarnakamti. ¿Escuelanch iquiñ muntä?”\nRoberto: “Sapa saram. Nayajj ajniw utar sarañ muncti. Matemátican 1, gramátican yakha 1. Cunapachatï tatajjajj uñjanijja, jiwayitaniwa. Naypach jiwayaskä uqhamajja. Janiw jac’añ munjjcti. Janiw walïcti ucatjj ajniwqhitis munquituti.”\nJosé: “Jan uqham sonseranac parlämti. Tatamajj muntamwa. Sapa cutiw walja regalonac churtamjja.”\nRoberto: “¿Jupa? Jupa sapaquiw munasi uqhamarac trabajopa. Janiw juc’am importquiti.”\nJosé: “Tatajjajj janiraquiw ancha sumäquiti, Cuna pachatï jan wal lürtjja uqhaquiw amtasitu.”\nUcjajj jach’at arnakasi lokhjama. Chekas maynir mayjtayiwa… mä cutinacajj janiraquiw jacañ muncayätti.\nJosé: “Nayajj yätwa jesusajj nayampïscatapa. Jupajj munituwa, pantasct ucasa. Juparojja janiw cuna sum uñachayañs wact’quituti. Amigojjäwa. Janis uñjctjja, jupajj nayampïsquiw uc amuyasta. Janiw juparojj ch’aman yokall wawatjja uc uñachayanajjaquiti, jupamp chicajja jachs jachiristwa. Ucajj sumawa, chekpachanjja.”\nRoberto: “Cuna suertenïtasa. Ojalay uqham creyiraquirista.”\nJosé: “Munstajja, ucat barranconacan parlascacsnawa. ¿Utamar nayamp chict’ata sarañ muntati? Inas tatamajja jan anch culirascchiniti mayni jumampïtamata.”\nRoberto: “Uca walïspawa. Mä suma amigötawa.”\nJosé: “Vacacion pasatatjja paninejj mä cutinacajj estudiosnawa.”\nWali sumätaynawa José amigopampi saratapajja. Ucampisa Robertojj jan waliw jicjjatasïna. Ucatsti mä milagrow lurasi: tatapajja janiw anch culirasquiti libretap uñjjatasinjja. Jupas janjamaraquiw colegionjja suma notanacjja apsuricatapati.\nWali ch’amaspawa cunapachatï tatanacajja suma luräwinac suyasp ucajja.\nUcmapis Jesusajj wali mayjawa. Cunjamäctati uqham catoktam. Sumätajja ucanacampi uqhamarac t’uqhatajj ucanacamp munastam. Yatiwa waljanacawa sum lurtajja. Yatiraquiw cunatïch’amaqui ucanaca. Yanapañ muntam. Uqhamajja, ch’amanchasim ucat jupar confiyam. Ucajj janiw sañ munquiti Jesusampejj nayrakatanquir alumnojjätaw uca, ucampisa lurañataquejj yanapatamwa. Ganas estudiañataqui uqhamarac ch’ama churiristamwa.\nCh’amanchasim uqhamarac jupar confiyam. ¡Jesusampejj amuyasctä ucat sipansa juc’amp puedïtajja!\nUñstirinaca: Parliri, José, Roberto\nPage last modified on October 08, 2018, at 12:58 PM | powered by PmWiki (pmwiki-2.2.140)


Deuteronomio 18 - Holy Bible [Aymara Bible 1997] - (Deu 18)\n“Levita sacerdotenacasa, take Leví tribunquirinacasa janiw orakenïpcaniti ni herencianïpcanisa maynïri israelit jakenacjama. Jupanacasti jacapjjaniwa Tatitu Diosaru loktatäquis uca ofrendanacata.\nJaniw jupanacajj herencianïpcaniti israelit jakenacjama, jupanacan herenciapajj Diosataqui irnakañawa, cunjämatejj jupa quipca sawayqui uqhama.\n“Sacerdotenacan catokapjjañapäqui ucanacajj acanacawa, cawquïri sacrificionactejj jakenacajj apanipcani vacanacata, ovejanacata: jupanacarusti wact'aniwa jiqhanïwja, quijada, uqhamaraqui puracawja.\nUqhamaraquiw jupanacarojj wact'ani nayrakat achur trigonaca, vino, aceite, uqhamaraqui ovejat nayrakat yawekatäquis uca t'awranaca.\nTatitu Diosamaraquiw jupanacaru ajllisi take tribunac taypita, awquinacapat wawanacapcama Tatitu Diosaruqui yupaychañan sarayapjjañapataqui.\n“Cawquïri levitatejj cawqha marcanacamatsa mistunini, cawquïri Israel marcan orakepatsa, ucatsti Tatitu Diosan ajllit chekaparu jutañ munani,\nuca chekansti Tatitu Diosan sutiparuwa irnakani, quipca cunjämatejj maynïri levitas jilanacapajj Diosaru sirvisipqui uqhamaraqui.\nUcatsti quipca mank'añanacaracwa jupanacajj mayninacjam catokapjjani, awquinacapat yakha herencia catokapcani ucanacampi cuna.\n“Cunapachatejj jumanacajj Tatitu Diosaman churata oraker mantapjjäta ucqhajj jan jumanacajj uca k'añu luräwi sarnakäwinacapjja yaticasipjjamti.\nJan jumanacat cawquïris sacrificiot ninar nakhantayasa loktapjjamti wawanacamaru, janiraqui yatiri jakes tucupjjamti, janiraqui jutcan uca urunacat yatjjatañanacarusa uchasipjjamti, janiraqui laykanacasa tucupjjamti.\nJaniraqui c'arimpi lunthatirinacarus jisct'asipjjamti, ni yatir layka jakerusa, janiraqui ch'amacani ajayunacarus mayisipjjamti, ni jiwatanacan ajayunacaparus thakapjjamti.\nTatitu Diosamarusti, cawquïri jakenacatejj uqham lurapqui ucanacajj ajjtasiyapjjewa. Tatitu Diosasti jumanac nayräjjatjja take uca marcanacarojj jakonucuwa uqham ajjtascañ luräwinacanïpjjatap laycu.\nJumanacasti Tatitu Diosampejj cheka chuymampipun sarnakapjjam.\nCawquïri orakenactï catuntapcäta ucan jaquir jakenacajj uca yatiri layka jakenacaruw ist'apjje, ucampis jumanacan Tatitu Diosamajj janiw ucanac lurapjjañam munquiti.\n“Tatitu Diosamasti jumanac taypitjja mä nayjam profeta sayt'ayaraquini, ucarusti ist'apjjañamawa.\nChekpachansa jumanacajj ucwa Diosamarojj Horeb sat kollunjja mayipjjäyatajja, cuna urutejj takpachani uca chekan tantachasipcäyäta aqham sasa: ‘Janiw mayampis Diosan arupjja ist'añ munapcti ni aca ajjsarcañ ninapsa uñjañ munapcti jan jiwañataqui’ sasa.\nUcatsti Diosajj nayarojj sitänwa: ‘Waliquïsquiwa cuntejj sapcta ucajja.\nNayaw jupanac taypitjja mä jumjam profeta sartayä, jupanacan marca masipata, ucatsti cuntejj nayajj parlam siscä ucwa sapjjätam uqhamaraquiwa parlapjjätam cuntejj nayajj ewjjancä ucanaca.\nUcampis cawquïritejj jan ist'cani uca profetan nayan sutejjar parlatapjja, ucarojj nayaw juchañchascä.\nUcampis cawquïri profetatejj nayan sutejjar parlañ munani, ucatsti parlaraquini cawquïri arunactejj nayajj jan juparu siscta ucanaca, uqhamaraqui yakha diosanacan sutiparu parlaraquini, uca profetasti juchañchasin jiwayatäniwa’ sasa.\nUcatsti chuymaman sapjjaraquïta: ‘¿Cunjämaraqui yatsna cuntejj parlasqui ucajj jan Diosan arunacapätapsti?’ sasa. Ucampis jumanacajj acanacjja sumwa amuyapjjañama:\nCuntejj profetajj parlcani Tatitu Diosan sutiparu, ucatsti janirac uca parlatapajj phokhascaniti, ucajj jumanacataquejj mä unanchawa, uca parlatapasti janiw Diosan arunacapäcaraquiti, jan ucasti uca profetajj jach'a jach'a tucusaquiw ucanacjja parlaraqui, ucat sipansa jumanacajj jan juparojj jaysapjjamti.


Bible in one year - Aymara Bible 1997 - September 23\n1. Cunapachatejj Ezequías reyejj uca arunac ist'än ucqhajj, isinacapwa ch'iyarasïna, llaquisitap uñacht'ayañataqui, ucasti mä chhanqha isimpi isintasisaw Tatitun temploparu sarawayäna.\n2. Ucatsti qhitaraquïnwa Eliaquim chacharu, jupasti palacion yänac uñjirïnwa, Sebna kellkerimpiru, uqhamaraqui jilïri sacerdotenacampirusa, chhanqha isinacampi isthapita llaquisiñanacapa uñacht'ayañataqui. Jupanacasti Amoz chachan yokapa, Isaías profetaru jicjjatiriw sarapjjäna.\n3. Reyin qhitataraquiw sarapjjäna, sapjjañapataqui: “Jichhajj mä jan walt'añanwa jicjjatastan, llaquiñanctanwa, mutuyäwiw jiwasjjaru jutaraquini, jisc'achataraquïtanwa, mä wawachasir warmjama, jan ch'amaniw uñjastan.\n4. Añchaquit Tatitu Diosamajj asirio oficialan jan wali arunacapjja ist'qui, jupasti jan wali arunacwa Dios toke arsuraqui. Inach Diosajj mutuyaspa cuna arunactejj arsqui uca arunacata. Jichhajj jumajj Diosata mayt'am qhitinacatejj kheparasipqui ucanacataqui” sasa.\n5. Ezequías reyin yanapirinacapasti Isaías profetar uñjiriw sarapjjäna.\n6. Isaiasasti aqham sasaw Ezequiasarojj ewjja arunaca apayaraquïna: “Tatitojj siwa: ‘Cuntejj asirionacajj naya toke jan wali arunac arsqui uca arunacatjja jan ajjsaramti.\n7. Acajj nayaw sarä, ucatsti mä arunac ist'ayaraquï. Uca arunac ist'asasti jupajj marcaparuw cuttjjani, marcapansti jaken jiwayataw jupajj uñjasini, ucsti nayaw uqham lurayä’ ” sasa.\n8. Asirio oficialasti yatjjataraquïnwa Asirianquir reyejj Laquis sisqui uca chekatjja sarjjatapa. Ucatwa Jerusalenat sarjjäna; reyirusti Libna marcar nuwantasquir jicjjataraquïna.\n9. Ucanwa Asirianquir reyejj mä aru ist'araquïna, ucasti Tirhaca sisqui, ucan Etiopía reyipasti, mä jach'a ejército sartayascatapa, uqhamaraqui nuwasiñataqui waquichasiscatapa Asirianquir reyitaqui. Ucatwa Asirianquir reyejj mayampi Judá orakenquir Ezequías reyin ucarojj qhitanaca qhitaraquïna, aqham sasa:\n10. “Juman Diosama, cawquïrirutejj jumajj iyawscta uca Diosaw jumarojj sistam Jerusalén marcajj jan nayan amparajjaru puriñapa, ucampis jumajj jan uca Diosamampejj c'arintayasimti.\n11. Jumajj ist'tawa cuntejj take marcanacampi Asirianquir reyejj lurqui ucjja. ¿Jumat khespïtasti?\n12. ¿Cuntejj nayra awquinacajjajja t'unjcän uca marcanacarusti diosanacapasti khespiyiti? ¿Guzán, Harán, Resef, uqhamarac Bet-edén ucan jakenacapasa qhititejj Telasar chekan jaccäna ucas khespiti?\n13. ¿Cawquincaraqui Hamat, Arfad, Safarvaim, Hena, Iva sisqui uca marcanacan reyinacapasti?” sasa.\n14. Ezequiasasti cuntejj qhitanacajj carta loktapcatayna uca catusinsti leet'apjjänwa. Ucspacharaquiw Tatitun temploparu sarawayapjjäna, ucatsti uca cartjja Tatitun nayrakataparuw jannokäna,\n15. aqham sasaraquiw Diosat mayisïna:\n16. “Take ch'amani, Israelan Diosapa, juman tronomajj querubines sat angelanac patanquiwa, acapachanjja take reyinacjjarus juma sapaquïtawa, jumaw alajjpachsa acapachsa usctajja.\n17. Tata, jichhajj ist'apjjetaya, uñtanipjjaraquita. Cuntejj Senaquerib reyejj ewjjanquitu uca arunac ist'araquim, uca arunacampisti jumaruw jisc'acharactamwa, jacquiri Dios Tata.\n18. Chekpachansa Dios Tata, Asirianquir reyejj yakha marcanacarojj t'unjiwa,\n19. diosanacapsa ninaruw naqhantayapjjaraqui, janiw ucanacajj chekpacha diosäpcänti, jan ucasti lawata, kalata lurat diosanacaquïnwa uca laycu. Ucatpï t'unjasipquejja.\n20. Jichhajja, nanacan Dios Tatitojja, munañapatjja khespiyapjjetaya, uqhamat take marcanacajj yatipjjañapataqui chekpachansa Tata, juma sapa Diosaqui utjatama” sasa.\n21. Ucapachaw Isaíasajj Ezequías reyirojj qhitaraquïna: —Aqham siw Israelan Tatitu Diosapajja: ‘Nayajj mayisitamjja ist'twa cuntejj jumajj Senaquerib reyit sisquista ucjja.’\n22. Tatitusti Asirianquir reyitjja aqham saraquiwa: “Senaquerib, Sión marcajj mä tawakjamaw jumatjja larusi. Cunapachatejj jumajj sarjjta ucqhajj Jerusalén marcajj p'eke qhiwisisaw larusi.\n23. ¿Qhitirus arunacamampejj ñankhachtajja? ¿Qhiti tokes ucatak arsustajja, uqhamaraqui wali jach'a jach'a tucusa uñatatastajja? ¡Israelan Kollan Diosapataquiw uc lurtajja!\n24. Juman yanapirinacamampiraquiw Tatiturojj jisc'achtajja, saractawa: ‘Guerrar sarir walja carronacajjampiraquiw wali alto kollunacaru maqhatjjä, Líbano jach'a kollu ilaymiparus maqhataractwa, ucansti cedro maderanacapsa suma pinonacapsa, qhuchhuraractwa. Wali alto kollunacapcamapuniwa purtjja, pankar yapur uñtat ch'uminacaparusa.\n25. Jaya orakenacansti uma phuch'unacwa allsustjja, uca uma umaractjja, cayunacajjampiraquiw Egipton jawiranacapsa k'al wañsuytjja’ sasa.\n26. Ucampisa ¿janit jumajj yatcayäta nayan Tatitütajj-jja? ¿Janit yatcta nayan take ucanacjja uqham lurayatajj-jja? Nayra urunacatpachwa uqham lurañanacjja amtayäta, jichhasti ucanac phokhascaractjja; ucatracwa jumas suma perkantata marcanacjja t'unjasctajja, mayjaru montonthapiscaractajja.\n27. Uca marcan jaquir jakenacasti, jan ch'amani, ajjsarañampi, p'enkasiñampi phokt'ata, pampanquir korar uñtataquëjjänwa, ch'ojjña pastor uñtata, uta patanacan jilir korar uñtata, inti jalsu toket jutir thayan naqhantata, uqhamäpjjänwa.\n28. Nayajj take sarnakatam yatta, uqhamaraqui take luräwinacamsa yatiractwa, nayajj yattwa naya toke wal colerasitamsa.\n29. Cunjämatejj wali colerasitamsa, jach'a jach'a tucutamsa yattjja, ucat jichhajj nasamarojj mä argolla uchantäma, lacamarusti freno ucharaquï, jichhasti cawqui chektejj sarctas uca pachpa thaquinjam cuttayaniraquïma.”\n30. Ucapachaw Isaiasajj Ezequiasaru saraqui: “Cunatejj pascani ucatjja acäniw mä chimpojja: Jichha marajja uqhamaraqui maransa jumanacajj mank'apjjätawa jupa pacha achuri trigo, ucampisa quimsïri maransti yapuchasinjja, apthapipjjaraquïtawa uvanacsa, uqhamaraqui achunacapsa.\n31. Judá marcan jilt'ir jakenacasti suma saphintata alinacar uñtatäniwa, suma achunaca achupjjaraquini.\n32. Mä juc'aniw Jerusalenarojj kheparapjjaraquini, Sión kollunsti jilt'irinacaw utjapjjaraquini. Take acanacsti take ch'amani Tatitun jach'a munasiñapaw uqham luraraquini.\n33. Asiria reyi toketsti Tatitojj siwa: ‘Janiw jupajj Jerusalenar mantancaniti, janiraquiw mä sapa flechsa antutt'caniti, janiraquiw armanacapampis jutcaniti, janiraquiw marca ankäjjanacarus perkanac sayt'aycaniti.\n34. Cawqui thaquinjamtejj jutqui uca pachpa thaquinjamwa cuttawayjjani; janiw aca marcaru mantcaniti. Naya Tatituw uca arunacjja arsta.\n35. Nayaw aca marcarojj arjjatä, khespiyaraquïwa jach'añchäwejj laycu, David sirvirejjaru munatajj laycu’ sasa.\n36. Uca arumasti Tatitun angelapajj sarasin pataca quimsakallk tunca pheskani waranka jakenacwa asirionacan campamentopanjja jiwarayäna, khantatirusti takeniw jiwarat uñjasipjjaraquïna.\n37. Ucapachawa Asirianquir Senaquerib reyejj apthapisiwayasin Nínive marcaru cuttjjäna.\n38. Mä uru cunapachatejj templopana Nisroc sata diosaparu yupaychascän ucañcamaw Adramelec, uqhamarac Sarezer sat yokanacapajj jiwayapjjatayna, ucatsti Ararat tokeruw jaltjjapjjatayna. Esarhadón sata yokaparaquiw Senaquerib reyirojj reyi cancañapjja apakjjäna.\n1. Uca urunacasti Ezequías reyejj walpun usuntäna, Amoz chachan yokapa Isaías profetaw uñjir saräna, saraquïnwa: “Tatitojj aqham siwa: ‘Cuna ewjjanacsa familiamarojj ewjjt'asiwayjjam, jichhajj jiwjjätawa, janiw kollascätati” —sasa.\n2. Ezequiasasti perka toker uñtasinwa Diosatjja aqham sasa mayisïna:\n3. “Tata, nayajj achict'assmawa, amtasimaya cunjämtejj take chuymajjampi jumar sirvcsma uca, cunjämarutejj jumajj muncta uqhamarjamaw sirvsma” sasa. Ezequiasasti walpun jachäna.\n4. Tatitusti Isaías profetarojj saraquïnwa:\n5. “Ezequiasan ucar saram ucat saraquim: ‘David awquiman Tatitu Diosapajj siwa: ‘Nayajj mayisitamjja ist'twa, jachatamsa uñjaractwa. Tunca pheskan marampiw jacayascäma.\n6. Jumarusa, Jerusalén marcarusa Asirionacan amparapatjja khespiyämawa. Nayaw aca marcarojj arjjatascä.\n21. Isaiasasti higot mä masa lurt'ayani ucampi reyiru usquis ucqhat kolljjatt'añataqui, reyisti c'umaraptjjänwa.\n22. Ezequiasasti Isaiasaruw jisct'asiraqui —¿Cuna chimpu tokes amuyasiristjja nayan Tatitun temploparu sarañajj-jja? —sasa.  Isaiasasti saraquïnwa: —Acäniw Tatitun chimpupajj jumataqui cuntejj jumar arsctam uca phokhañapataqui:  Acaz jaken intimpi sarir relojopatjja, ch'iwejj tunca gradompwa khepar jitt'ani’ ” sasa. Ch'iwisti uqhampunwa jitt'araquïna.  Cunapachatejj Ezequías reyejj c'umaraptjjän ucqhajj aca k'ochu k'ocht'asïna:  “Nayajj sascäyätwa: ‘Waynpachaya jiwawayjjchï, mä jacañaruquiy sarjjchï, ucanacjjay wiñay jacjjchï.’  Saraquïyätwa: ‘Janiw Tatiturojj aca orakenjja mayampsa uñjcjjäti, janiraquiw qhitirus uñjcjjäti, aca oraken jaquirinacarusa.  Utajjsa t'unjapjjaraquiwa, aparapjjaraquituwa, awatirinacan chhujllanacapäcäspas uqhama. Jacañajjajj mä sawurin sawupäcaspas uqhamänwa, qhititejj telarat qhuchhokquejj uqhama. Uruy arumaraquiw t'akhesiyistajja.’  Usuñajjansti pakariraquiw warartjja, mä leonas ch'aqhanacajj t'unarcaspa uqhama. Uruy arumaraquiw t'akhesiyistajja.  Janiw wal wararcaractti, jamach'inacjamaquiw jacht'ascta, palomanacjamaraquiw aykt'ascta. Nayranacajjas karitäjjaraquiwa alajjpach uñch'uccäwejja. Tata, t'akhesiñanacajjatay arjjatt'ita.  ¿Ucampis, nayajj camsaraquïsti? Juparaquejjay uqham lurchejja. Nayan t'akhesitajj laycusti, iquis janiw purcjjetuti.  Qhitinacarutejj Tatitojj arjjatqui ucanacajj jacapjjaniwa, take jupanacampiraquiw nayajj jacaraquëjja. “Jumaw nayarojj kollt'asista, jacañsa cuttayjjaraquista.  Uñtapjjam, t'akhesiñat sipansa, jichhajj samarañaw utjitu. Jumaquiraquiw nayarojj jacayista, aynacht'añ jach'a p'iyatsa, take juchanacajj perdonatam laycu.  Sepulturan imantatanacajj janiw yupaychapquiristamti, jiwatanacas janiraquiw jach'achapquiristamti, jach'a mankha p'iyaru mantirinacasti janiraquiw juman cheka cancañamarojj suyapcaspati.  Jaquirinacaquiw yupaychapjjeristamjja, cunjämtejj nayajj jichhüru jumaru yupaychsma uqhama. Awquinacajj wawanacaparojj juman chekapätam parlapjje.  Tatituw acancasqui nayar khespiyañataqui. Arpanacas toct'asipjjañäni, k'ochusipjjaraquiñäni, sapüru sarnakäwinacasana, Tatitun templopanjja.”\n14. Awquipan ñankha luratanacap Tatitojj amtaspan, taycapan juchapsti janirac pampachpati;\n15. Tatitojj ucanac amjjäsiscacpan, sutipasti oraket chhaktayatäpan.\n16. Janipuniw jupajj qhuyapayasiñat amtascänti, jan cunan jakeru, mayjasir jakeru, llaquit jakerojj jiwayañataquiw arcnakäna.\n17. Ñankhachañ munirïtap laycojj ñankhachatäpan; asquinac jan munirïtap laycojj asquejj jupat jayancpan.\n18. Ñankhachäwejj isimpjam imjjatpan; puracaparojj umjam ch'ach'antpan, ch'aqhaparus aceiter uñtat mantpan;\n19. mä isimpjam imjjatpan, wac'amp jiyintatjam t'akhesiypan.\n20. Uqhämay Tatitojj nayamp timasirinacarojj phokhañchpan, nayar c'arintirinacarus luraracpan.\n1. Cunjämatejj yapu apthapi horasan qhunusa, jallusa jan munascjjetejja, uqhamaw jan amuyt'an jaken jach'ar aptatäñapajj jan waquisquiti.\n1. Naya apóstol Pablojj janiw qhiti jaken qhitatäcti, jan ucasti pachpa Jesucriston qhitatätwa, uqhamarac Dios Awquimpi, cawquïritejj jiwatanac taypit jactaycänjja ucampi.\n2. Naya, uqhamarac cawquïri jilatanacatejj nayampïqui ucanacamp chicaw aca cartjja apayanïpjjsma Galacia tokenquir iglesianacaru.\n3. Dios Awquejj uqhamarac Tatit Jesucristojj jumanacaru bendispan, samarañapasti jumanacjjancaracpan.\n4. Jupasti jacañap apt'asi juchanacas laycu, aca jan wali jacañat jiwasanacaru khespiyañataqui, Dios Awquisan munañaparjama.\n5. ¡Diosajj jach'añchatäpan wiñayataqui! Uqhamäpan.\n6. Wal muspharta, jumanacajj mäquiw Diosaru jaytanucupjjtajja, jupasti Jesucriston munasiñap tokew jawsapjjtam, jumanacasti yakha casta khespiyasiña arunacaruw arcapjjaractajja.\n7. Ucampis janiw chekpachanjja yakha casta khespiyasiñ arojj utjquiti, jan ucasti utjiwa yakhanaca jumanacar pantjayiri. Jupanacajj Criston khespiyasiñ arunacapwa maysar k'ewiñ munapjje.\n8. Ucampis cuntejj nanacajj parlapcsma ucat yakha casta khespiyasiñ arunac parlapjjätam uca jakejj maldicitäpan, qhitïscpasa, naya pachpäyäsa jan ucajj alajjpachat jutir angeläscpasa.\n9. Acjja niya nayratpachaw sapjjsma, jichhas wasitamp sasipcacsmawa: Cawquïrtejj catokapctas ucat yakha casta khespiyasiñ arunac parlapjjätam ucajja maldicitäpan.\n10. Cunapachatejj ac siscta ucqhajja, ¿nayajj jakempit waliquiw sayasiñ muntjja, jan ucajj Diosampich waliquiw sayasiñ muntjja? Jan ucajj ¿jakeruch cusisiyañ muntjja? Nayatejj jaker cusisiyañ munasquirista ucajja, janiw Criston sirviripäquiristti.\n11. Jilatanaca, ucampis jumanacajj acjja yatipjjam, cawquïri khespiyasiñ arunactejj nayajj khanañchcta ucajja, janiw jaken amtäwipaquïquiti.\n12. Janiw qhiti jaketsa catokcti, ni qhitis yatichcaraquituti, jan ucasti Jesucristo pachpawa acjja yatiyitu.\n13. Jumanacajj ist'apjjtawa nayajj cunjämäcäyättejj nayrajja, cunapachatejj judionacan religionap arccäyäta ucqhajja. Yatipjjtawa cunja khoru cancañampis nayajj Diosan iglesiapar arcnakäyätjja, uqhamarac tucjañ muncäyäta ucsa.\n14. Judionacan religionapanccäyät ucqhajja, walja nayamp chica marca masinacajjatjja take cunansa nayrancäyätwa. Nayasti awquinacajjan saräwinacap wali chekapar phokhañ munirïyätwa.\n15. Ucampis Diosaw nayarojj janïra nascta ucqhatpacha ajllisitu, jach'a munasiñap tokeraquiw jawsitu. Diosajj uqham munasinwa,\n16. Yokaparu uñt'ayitu, nayan khespiyasiñ arunacap jan judiöpquis ucanacar khanañchañajjataqui. Cunapachatejj acajj pascäna ucqhajj janiw qhitirus jisct'asir sarcti.\n17. Janiraquiw Jerusalenarus nayat nayra apostolonacar jisct'asir sarcaractti. Jan ucajj ucspachaw Arabia ucsa tokeru sarjjta, ucatsti Damascoruw cuttanjjaractjja.\n18. Ucat quimsa mara pasatatwa Jerusalenaru sarasctjja, ucqhawa Pedrorojj uñt'asctjja, ucatsti pä semanaw jupampi kamararactjja.\n19. Tatitun Jacobo jilaparuquiw uñjaractjja, ucat juc'amp apostolonacarojj janiw uñjcti.\n20. Acjj Diosan nayrakatapanwa sapjjsma, cuntejj kellkanipcsma ucajj janiw c'arïquiti.\n21. Uca pasatatjja Siria, uqhamarac Cilicia ucsa tokenacaruw sarjjta.\n22. Judea ucsa tokenquiri Tatitun iglesiapanquiri jilatanacajj janïraw ucqhajj nayarojj uñt'apquitänti.\n23. Ucampis uca jilatanacajj aqham siric ist'apjjäna: “Cawquïritejj nayrajj jiwayañatac arcnakapquistän ucajja, cuntejj nayrajj tucjañ muncänjja uca pachpa iyawsañ arunac parlasaw sarnakasqui” sasa.\n24. Nayatjja Diosarojj yupaychapjjaraquïnwa.


Aymara, Dramas: Piece 055 – Jan juchani carcelrantata 3 | Waters of Life for Children\nHome -- Aymara -- Perform a PLAY -- 055 (Innocent in jail 3)\n55. Jan juchani carcelrantata 3\nPuncujj ch’amampiw jist’cat-ti. Carcelerojj llawimpiw jist’anti ucat sarjjewa. Joseawa carcelana jist’antatana. Jan juchani. Asquinac luratayna ucatjja jist’antapjjatayna. ¿Cunjamapachas ucajja?\nAmuyupanjja jilanacaparuw uñjascäna. Jaya maranacawa esclavjama Egiptoru aljj-jjapjjatayna. Uñisipjjänwa cunalaycutejj ch’aman jach’a jakeruwa tucuyäm sasina. Piramidenacan uqhamarac faraonanacan marcanstï Potifar ucawa esclavjama alatayna. Josearojj cuna lurañas gustaquïnwa. Potifar jupasti musphasïnwa, janiw cuna pachasa uqham suma esclavonicataynati. Cuntï lurcänjja waliquipinïnwa. Amparapanjja take cunas sumaquipinïnwa.\n¿Muntat yatiña cunjats uqhamänjja? Diosaw jupampïna uqhamarac yanaparaquïna. Potifar jupasti utapa uqhamarac yapunacapa juparuw jaytäna. Joseajj phokherïnwa uqhamarac suma uñnakani. Ucatwa Potifar warmipajj jupat enamorasitayna chachapäspa uc munatayna. ¿Ucajj walïnti? Diosan camachipajja siwa: “Yakha chach warmimpejj janiw sarnakätati.” Uca camachejj nayra tiempos jichhurunacas utjascaquiwa. Joseajj Diosaruw jaysäna ucatsti janiw uca jucharu jalantcataynati.\nMä urusti Potifar warmipasti catjañ munatayna. ¿Camachasmasa cunapachatejj maynejj jan wali lurañaru wayütam ucjajja? Cuntï Joseajj lürqui uc luram. Jupajj t’ijusaw jalsuwayi, juchat jaltasina.\nCuna pachatejj isit wayjjarcataynajja Joseajj antutayasitaynawa ucatsti jan isiniwa jaltatayna. Janiw cun juchsa uca warmimpi lurcataynati.\nPotifar warmipasti wal culiratayna ucat jan walpin amtatayna. Cunapachatejj chachapajj cutinjjataynajja awisataynawa Joseajj cuartoparuw mantatayna jupamp anatañataqui sasina. Ucampis jachat wararitapatsti, jalsuwayataynawa isipa jaytjasina.\nPotifar c’arinac creyitaynawa uqhamarac Joseamp wal culiratayna. Ucatjja ordenataynawa carcelaru jakontatapan sasina.\nUcampisa Diosajj Joseampïscänwa carcelansa, ucatwa Josean historiapajja janiw tucusquiti. Diosajj Joseataquejj waljja waquichatanacanïscanwa, janis Joseajj uñjcchïnsa.\nJutirinjja chekpach Josean historiap arcascaquiñäniwa.\nPage last modified on October 08, 2018, at 12:16 PM | powered by PmWiki (pmwiki-2.2.140)


Guatemalan 7.4 ukha ch’amaniw unxtäna amuyasipxañäni · Global Voices Aymarata\nJaqukipäw uñt'ayata/apkatata 28 Lapaka phaxsi 2012 8:41 GMT\nAka blog ullart'apxañäni Nederlands, Español, Malagasy, বাংলা, Français, македонски, English\nActualización (7 uru lapaka phaxsita 2012):\nQhip qhipa yatiyawinx [en] niya kimsatunk llatunkani jaqinakaw jiwatapxi, Guatemala markana uraqi unxtatapata, akasti niya mä pacha qipaw mäkipana. Uktxa pataka phisqha tunka phisqhani jaqinakaw usuchjatanak jikjatasipxi, jä ukjam sas yatiyapxi.\nYatiyapxiw 7.4 ukha uraqi unxtatapata aka Champerico taypi Guatemala [en] thiya Lamarqutana ukat aka jan walt’awix paqallqu pacha uru saraqkäna lapaka phaxsina päwaranq tunka payan marana, akasti mäkiw Twitter uksa tuq purini.\nCibernawtanakax jamuqanaka ukat yatiyawinak #TemblorGT, #TiemblaenGuate, #TerremotoGT, #FuerteSismoGT, #Champerico, ukat yaqhanakampin kunaw uñt'ayaxpi.\nMéxico ukat El Salvador uka jak’a markanakanx uraqin unxtatapax qhanpachpun amuyasïna.\nGriddliss Barfe apnaqirix (@GriddlissBarfe) [es] Mazatenango, Guatemala ukat jutir jamuq twtter ukan uñt'ayi:\nMazatenango, Guatemala ukan uraq khatataw utjatapata. Twitter @GriddlissBarfe ukan jamuq uñt'ayat\nWalja yatiyirinakawa, (@NuestroDiario) ukat Esner Navarro (@esnernavarro), ukanakax jamuqanak uñacht’ayasipki San Marcosan uraq unxtatapata, kawkhantix jichhakamax niya kimsaqallqu jaqinakaw jiwata jikjatasipxi, ukjamaw Prensa Libre ukana qhip qhipa yatiyawipaxa.\nGuatemala markan irpiri Otto Pérez Molinax (@ottoperezmolina) Twitter ukachiqw apayana kunatix atkan ukx yatiyañataki. Akanakaw qhipa tuiteo qillqt’atanakapaxa:\n@ottoperezmolina: Markpacharuw yatiyata jan walt’äwit amuyasiñataki, irnaqäwinakax suyt’ayatawa ukat jacha altusa utanakats mistupxan jallukjam sasaw yatiyarakïna.\n@ottoperezmolina:Irnaqataw jan walt’añan jikjatasipxi jallukanakar yanapt’añataki. Suyasipktwa qhip qhipa suma yatxatata yatiyäwi.\nUkjamarakiwa, Cruz Roja Guatemala (@CRGuatemalteca) aka Twitter tuqix uñjas yatiyasipki.


Aka Uraqpachan Tunkïr Yatxapayat “Estilo Gangnam” · Global Voices Aymarata\nQillqiriLee Yoo Eun\nJaqukipäw uñt'ayata/apkatata 10 Lapaka phaxsi 2012 21:26 GMT\nAka blog ullart'apxañäni Malagasy, Français, 日本語, Português, বাংলা, Español, Nederlands, English\nYouTube-n Psy-n wali munat k’uchirtäwipamp ‘Estilo Gangnam‘ uñtañampix 630 waranqan waranqap uñtirinak jikxatawayi (2012 lapak phaxsin kimsür saraqataru), ukat YouTube-n wali munatätapat Guinness World record kunrak atiptäna.\nJan jakt’kay apnaqirinakaruw aka uñtañax kwint uñstayasipxañapatak yanapt’awayi. Akax tunka suma yatxapayat Estilo Gangnam uñtañaxa.\nNayraqatax Estilo Gangnam-ax pulitik taypinkiwa:\n1. Ai Weiwei-n Gangnam Unxtasïwipa\nMaynïr qhipha qhipha Gangnam thuqhurinakax Ai Weiwei sata China-nkir wali uñt’at luratanak uñstayiriwa. Uñtañan suma qaqa anti kamisan uñstatapat ukat thuqhkirïtapat Ai Weiwei-yax yatiyawïna. Ukampins janiw k’umisiñap apayañ armaskänti, ukat p’iqinchirip “Grass Mud Horse» ukjamarurakiw tukuyäna (akjan mä qhanancht’äw uñjam).\n2. U.S. Ajllïwi, Estilo – Mitt Romney\nEstados Unidos-an jilïr irpirin ajllïwip jak’ankatapat aka uñtañax uñicht’ayatänwa. Uñtañan jilïr irpirïñ munir Mitt Romney-an yatxapayiripax thuqhunti, sawkasi ukjamarakiwa.\n3. Estilo – Boliviano\nBolivia pulitik taypir kunarakiw Estilo Gangnam-ax puriwayi. KwonBan Ya, Bolivian-nkir YouTube apnaqirix Tata Evo Morales-arus Tata Alvaro García Lineras-arus yaqha ajllit arkirinakaparus ukat upusisyunankirinakarus ukjamaw thuqhuyasin mä uñtañ apkatäna.\n+ Estilo U.N.\nJaniw mä suma apaqat uñtañäkiti, ukampirus uñicht’ayañax wali askiwa. Akax Secretario General de Naciones Unidas, Ban Kimoon lantirakiwa, khithiti mä aynach Korea-nkirirakiwa. Nueva York-an UN jach’a utapan Psy-mpiw jupax Estilo Gangnam thuqhu.\nJichhax yaqhip mayja yatxapayat uñtañanak uñtma:\n4. Jist’antat Estilo\nJist’antatanakan amuyasipxañapatak thuqhupxatapat Cebu Provincial Detention and Rehabilitation Center ukax uñt’atawa. Aka jist’antatanakar thuqhkir uñjama.\n5. Estilo Qhisphiyirinka\nSawkasisax janis kuna kamachasirïkasp ukjamaw amuyasi, ukamapins janiw taqichaqan ukjamäkiti, askpachapinix irnaqañawjan luri. Ukat El Monte, California-n qhispiyirinakax aka yatxapayat Gangnam Style apkatapxäna, akan phichhu isinkamaw uñstapxarakïna, tunka pusiniw alisnukut uñjasipxäna. Psy-x jupanakan irnaqañ wasitat jikxatapxañapatakiw ch'amt'äna.\nUkañkamax Psy-x apnaqirinakan machaq uñstayatanakapat qilqt'i:\n6. Ohio Jach'a Yatiqañ Utan Wanta phust'irinakan Estilo Gangnam-apa\nJupax wanta phust'irinakaruw Estilo Gangnam thuqkir uñjta sasaw säna.\nQhipharux mayja thuqhunakaw utji…\n7. Estilo Noam Chomsky\nUñtañan aka uraqpachan uñt'at aru thakhit yatxatat kunaw uñsti.\n8. Anatirinakan Thuqhupa\nWalja uñt’at anatirinakaw Psy-n k’uchirtäwipamp unuqt’awäpxi. Akan NBA-n anatir Roy Hibbert-ax irpankänwa.\n9. Estilo Brunei\nQhipha Brunei-x Estilo Gangnam ist’aspa. Ukampins akax mä larkañ uñtañaxa.\n10. Estilo Gangnam de Marina\nMä tama U.S. marinero-nakax Psy-n k’uchirtäwip jayllintapxäna, ukat phichhu isinkam ukjamaw thuqhuntapxarakïna. Jakañ qhisphiyirinakat sipan jupanakax Marina-r kunarakiw iyawsayawäpxi.\nJanit yatxapayat Estilo Gangnam uñjapktxa. Lup’ïw qilqt’äwinakan yatt’ayapxita!


Islandia jikxatasiw ch’iyarata kunalaykutix mä jaqiw pallapallanakan illapt’at uñjasi · Global Voices Aymarata\nQillqiriPRI/PRX's The World\n(es) ukan jaqukipiri\tMarta Gebrié\nJaqukipäw uñt'ayata/apkatata 22 Jallu qallta phaxsi 2013 17:26 GMT\nAka blog ullart'apxañäni Español, Malagasy, македонски, Français, polski, Deutsch, Português, Esperanto , বাংলা, Italiano, 日本語, English\nPolicías en Reikiavik, Islandia. Foto de Christopher Porter en flickr (CC BY-NC-ND 2.0)\nAka qillqataxa ukhamarak radiot waraqt’atax aka Traci Tong para The World akax uñstawayiwa PRI.org [en] pä waranq tunka kimsan marana, kimsur jalluqallt phaxsita ukhamarak uñacht’asiwayi mä amtawi .\nAka urunakanx mä yatiyaw jan juchan utjawayi aka indiatuqina: mä chachaw pallapallaw illapt’at jiwatana.\n«Jach’a markax sustjatawa. Akhamax mulljañax janiw markasan utjkiti» ukham sawayiwa aka Thóra Arnórsdóttir jaqixa, yatiyawinak luririx RUV, la akasa jach’a uñacht’aw yatiyawtuqina. Phisqatun llatunkan maran chachatx arst’awayiw mä jaqix pallapallan illapt’ataw jiwayatatana pasir urunakana. edificio jakir jaqix pallapallanakaw qalltatana illapt’aña.\nIslandia markanx nayrir kutipuniw aka jaqix pallapallanakan illapt’at uñjasiwayi. Pallapallanakax janiw saparatux phusilapanak apanaqapkiti. Ukham jiwayasiwinakax janiw aka markanx utjapunirikiti.\n«Markax janiw pallapallanakapan phusilanak apañap munkiti kunalaykutix akax jan walt’awinak apanispha, markachirinakatakix mä ñanqhachawiwa», Arnórsdóttir jupax ukham sasaw qhanancht’awayi. » akax markasatawa. Phusilanakax kuna ch’umi uywanak katjañatakiwa, mä deportikaspas ukhama ukatx janipuniw uñjatakiti».\nIslandia markax janiw phusilanak apanaqirikiti, aka jakawitx tunka phisqanjankiw arma apanaqañatxa, ukhampachas wali mayjaw akham mä jaqi, ukhamarus wal aruskipapxi aka jiwatan utapan jak’an jakirinakasa ukhama illapt’apxatapata.\nIslandésankir pallapallanakax qananchawapxiw akham illapt’apxatapat mayni pallapallanakxata katuqapxaniw chuymancht’awinaka, ukhamarakiw jiwirin wilamasipanakats qhisphiyasiwapxi.\n«Wali yaqata Arnórsdóttir tatax sawayiwa, «kunalaykutix janiw khitiruw jakañxa khitirus apaqañax churmaru purkasphati».\nUkhampachas walja jiskt’awiw utji jaysañaxa, aka jikt’awix ukhankarakiw kunatsa pallapallanakax nayraqat jan i jiwir jaqinp aruskipawapxi.\n«Aka jach’a markan jakañatakix ukhamarak mä tantachawir mantañamatakix ukatakix mayipxtamw jumax silq aruskipasiñak jiwt’ayasiñama jan yaqhanakar phiñasiyañataki. Janiw utjkiti mä Ministro jan ukax mä mark p’iqinchirir qhip nayr uñjirixa. Janiw jiwasax kunas jaqukiptañap munktanti. «


Esdras 2 - Holy Bible [Aymara Bible 1997] - (Esd 2)\n2:1 2:2 2:3 2:4 2:5 2:6 2:7 2:8 2:9 2:10 2:11 2:12 2:13 2:14 2:15 2:16 2:17 2:18 2:19 2:20 2:21 2:22 2:23 2:24 2:25 2:26 2:27 2:28 2:29 2:30 2:31 2:32 2:33 2:34 2:35 2:36 2:37 2:38 2:39 2:40 2:41 2:42 2:43 2:44 2:45 2:46 2:47 2:48 2:49 2:50 2:51 2:52 2:53 2:54 2:55 2:56 2:57 2:58 2:59 2:60 2:61 2:62 2:63 2:64 2:65 2:66 2:67 2:68 2:69 2:70\n[1-2] Judá orakena yuripcäna uca israelitanacan listapasti acawa, qhitinacatejj Babilonianquiri Nabucodonosor reyin preso apatäpcäna, ucatsti preso apatäsinjja cutt'anjjapjjäna Jerusalén marcaru, uqhamarac Judá orakena yakha chekanacarusa. Sapa maynisa marcaparcamawa cutt'anjjapjjäna aca chachanacan p'ekechata, Zorobabel, Josué, Nehemías, Seraías, Reelaías, Mardoqueo, Bilsán, Mispar, Bigvai, Rehum, uqhamarac Baana ucanaca:\nParos chachan wawanacapasti pä waranka pataca pakallk tunca payanïpjjänwa;\nSefatías chachan wawanacapasti, quimsa pataca pakallk tunca payanïpjjänwa;\nAra chachan wawanacapasti pakallk pataca sojjta tunca pheskanïpjjänwa;\nPahat-moab ucanquir Josué, Joab uca chachanacan wawanacapasti, pä waranka quimsakallk pataca tunca payanïpjjänwa;\nElam chachan wawanacapasti waranka pä pataca pheska tunca pusinïpjjänwa;\nZatu chachan wawanacapasti, llätunc pataca pusi tunca phiskanïnwa;\nZacai chachan wawanacapasti, pakallk pataca sojjta tuncanïnwa;\nBinuy chachan wawanacapasti, sojjta pataca pusi tunca payanïpjjänwa;\nBebai chachan wawanacapasti, sojjta pataca pä tunca quimsanïpjjänwa;\nAzgad chachan wawanacapasti, waranka pä pataca pä tunca payanïpjjänwa;\nAdonicam chachan wawanacapasti, sojjta pataca sojjta tunca sojjtanïpjjänwa;\nBigvai chachan wawanacapasti, pä waranka pheska tunca sojjtanïpjjänwa;\nAdín chachan wawanacapasti pusi pataca pheska tunca pusinïpjjänwa;\nAter chachan, jan ucajj Ezequiasana wawanacapasti, llätunc tunca quimsakallkonïpjjänwa;\nBezai chachan wawanacapasti, quimsa pataca pä tunca quimsanïpjjänwa;\nJora chachan wawanacapasti, pataca tunca payanïpjjänwa;\nHasum chachan wawanacapasti, pä pataca pä tunca quimsanïpjjänwa;\nGibar chachan wawanacapasti, llätunc tunca pheskanïpjjänwa;\nBelenanquiri jakenacasti, pataca pä tunca quimsanïpjjänwa.\nNetufa chekanquir jakenacasti, pheska tunca sojjtanïpjjänwa.\nAnatot chekanquiristi, pataca pä tunca quimsakallkonïpjjänwa.\nBet-azmavet chekanquiri jakenacasti, pusi tunca payanïpjjänwa;\nQuiriat-jearim, Cafira, uqhamarac Beerot chekanquirinacasti, pakallk pataca pusi tunca quimsanïpjjänwa;\nRamá, uqhamarac Geba chekanquirinacasti, sojjta pataca pä tunca mayanïpjjänwa.\nMicmas chekanquirinacasti, pataca pä tunca payanïpjjänwa;\nBetel, uqhamarac Hai uca chekanquirinacasti, pä pataca pä tunca quimsanïpjjänwa.\nNebu chekanquirinacasti, pheska tunca payanïpjjänwa;\nMagbis chekanquirinacasti, pataca pheska tunca sojjtanïpjjänwa;\nYakha Elam chachan wawanacapasti, waranka pä pataca pheska tunca pusinïpjjänwa;\nHarim chekanquirinacasti, quimsa pataca pä tuncanïpjjänwa;\nLud, Hadid, uqhamarac Unu chekanquirinacasti pakallk pataca pä tunca pheskanïpjjänwa;\nJericó chekanquirinacasti, quimsa pataca pusi tunca pheskanïpjjänwa;\nSenaa chekanquirinacasti, quimsa waranka sojjta pataca quimsa tuncanïpjjänwa.\nJosué familiata Jedaías chachat sarakeri sacerdotenacasti, llätunc pataca pakallk tunca quimsanïpjjänwa;\nImer chachan wawanacapasti, waranka pheska tunca payanïpjjänwa;\nPasur chekanquirinacasti, waranka pä pataca pusi tunca pakallkonïpjjänwa;\nHarim chachan wawanacapasti waranka tunca pakallkonïpjjänwa.\nLevitanacasti Hudavías familiata Josué, uqhamarac Cadmiel chachanacan wawanacapasti, pakallk tunca pusinïpjjänwa.\nAsaf chachan k'ochuri wawanacapasti, pataca pä tunca quimsakallkonïpjjänwa;\nPuncu uñjirinacasti, Salom, Ater, Talmón, Acub, Hatita, uqhamarac Sobai uca chachanacan wawanacapasti, takpachajj pataca quimsa tunca llätuncanïpjjänwa.\nTemplon sirvirinacasti, Ziha, Hasufa, Tabaot,\nQueros, Siaha, Padón,\nLebana, Hagaba, Acub,\nHagab, Salmai, Hanán,\nGidel, Gahar, Reaía,\nRezín, Necoda, Gazam,\nUza, Paseah, Besai,\nAsena, Meunim, Nefusim,\nBacbuc, Hacufa, Harhur,\nBazlut, Mehída, Harsa,\nNezía, uqhamarac Hatifa uca chachanacan wawanacapäpjjänwa.\nSalomonan sirvirinacapan wawanacapasti, Sotai, Soferet, Peruda,\nJoala, Darcón, Gidel,\nSefatías, Hatil, Poqueret-hazibaim, uqhamarac Amón uca chachanacan wawanacapäpjjänwa.\nTakpachanisti templon sirvirinacajja, uqhamarac Salomonan sirvirinacapat sarakerinacasa, quimsa pataca llätunc tunca payanïpjjänwa.\nQhitinacatejj purinipcäna Tel-mela, Tel-harsa, Querub, Adón, uqhamarac Imer sat orakenacata, ucatsti janirac khansuyatäpcänsa israelitätapa, jan ucajj familiätapsa ucanacajja, acanacäpjjänwa:\nDelaía, Tobías, uqhamarac Necoda uca chachanacana wawanacapasti, sojjta pataca pheska tunca payanïpjjaraquïnwa.\nSacerdotenacana wawanacapasti acanacäpjjänwa: Habaía, Cos, uqhamarac Barzilai, qhititejj Galaadanquir Barzilai chachan maynïri phuchapampi casarascäna, ucatsti jupanacan sutipampis apjjatascäna ucanacata sarakerinaca.\nTake aca chachanacasti, listanacapanjja familianacapan sutinacapjja janiw jicjjatapcänti, ucatsti sacerdote cancañatjja apanucutäpjjänwa.\nUcjjarusti gobernadorajj jupanacarojj yatiyänwa loktat mank'anacata jan mank'apjjañapa, mä sacerdotejj Urim, Tumim ucanac toke cunjämänis uca yatiñapcama.\nUca tantachata jakenacasti takpachanejj pusi tunca payan waranka quimsa pataca sojjta tuncanïpjjänwa,\nucampis janiw jaqhutäcänti esclavonacajja chachatsa, warmitsa, ucanacasti pakallk waranka quimsa pataca quimsa tunca pakallkonïpjjänwa. Ucatsti jupanacanjja utjaraquïnwa pä pataca k'ochurinaca chachatsa, warmitsa.\nUcjjarusti jupanacanjja utjaraquïnwa pakallk pataca quimsa tunca sojjtan caballonaca, pä pataca pusi tunca pheskan mulanaca,\npusi pataca quimsa tunca pheskan camellonaca, uqhamarac sojjta waranka pakallk pataca pä tuncan asnonaca.\nFamilianacata yakhep jilïrinacasti Jerusalenan Tatitun templopar purisinjja, ofrendanacwa churapjjäna Diosan templopajj wasitat lurayatäñapataqui.\nLurayañataqui kollkenacsti churapjjänwa ch'amanacaparjama, pusi pataca quimsakallk tunca quimsakallkon kilo korinaca, pä waranka pakallk pataca pheska tuncan kilo kollke, uqhamarac pataca túnica sat isinaca sacerdotenacataqui.\nUcatsti sacerdotenaca, levitanaca, uqhamarac marcanquiri yakhepanacasa Jerusalén marcaruwa kheparapjjäna jacañataqui, ucatjja k'ochurinacasa, puncu uñjirinacasa, uqhamarac templon sirvirinacasa, uqhamarac ucat ucjjar israelitanacasa marcanacaparuw kheparjjapjjäna.\nEsdras 1 / Esd 1\nEsdras 2 / Esd 2\nEsdras 3 / Esd 3\nEsdras 4 / Esd 4\nEsdras 5 / Esd 5\nEsdras 6 / Esd 6\nEsdras 7 / Esd 7\nEsdras 8 / Esd 8\nEsdras 9 / Esd 9\nEsdras 10 / Esd 10


Jeremías 1 - Holy Bible [Aymara Bible 1997] - (Jer 1)\nCunapachatejj Amón jaken yokapa, Josías sat reyejj tunca quimsani mara Judá orake apnakcäna, ucapachaw Dios Tatitojj Jeremiasarojj parläna.\nUqhamaraqui cunapachatejj Josías reyin yokapa Joacim sat jakejj reyïcaraquïna Judá orakena, ucapachaw Tatitu Diosajj Jeremiasarojj parlaraquïna, cunapachatejj Josiasan yokapa Sedequiasajj tunca mayan mara Judá oraken reyïcaraquïna, uca marana pheska phajjsi phokhascäna ucapacha, Jerusalén marcan utjirinacajj jaya tokeru preso apatäpcän ucapachcama.\nTatit Diosajj nayaruw parljjayitu aqham sasa:\nNayasti saractwa: “¡Ay, Tata! ¡Nayajj wawäsctwa, janiw parlañsa yatcti!” sasa.\nUcampis Tatitojj saraquituwa: “Jan jumajj ‘Wawäsctwa’ samti. Cawquirutejj nayajj qhitcäma ucaruw jumajj saräta. Cuntejj nayajj siscäma ucwa parlaraquïta.\nJan qhitirus ajjsaramti, nayaw jumampi chict'atäscä jumar imañataqui. Naya Tatituw ucjja arsta” sasa.\nUcatsti Tatitojj amparapa loktanisinjja, lacajjat llamct'itu, saraquituwa:\n“Nayaw arunacajj-jja lacamaru uchta. Jichhajj take munañanïñwa chursma, reinonacjjaru, marcanacjjarusa, jiq'inucuñamataqui, liwinucuñamataqui, t'unjañamataqui, pampa tucuyañamataquisa, uqhamaraqui, wasitat utacht'asin sayt'ayañamataquisa” sasa.\nTatitu Diosasti saraquituwa: “Jeremías, ¿cunsa uñjta?” sasa. “Mä almendro rama uñjta” sasaw nayajj saracta.\n“Jïsa, ucapunïsquiwa, sasaw Tatitojj situ, ucampisa jichhajj sumwa uñjä arunacajjajj phokhasiñapcama” sasaw saraquitu.\nTatitojj wasitat sascaquituwa: “¿Cunsa jichhajj uñjaracta?” sasa. “Wallakesquiri mä phuqhu uñjta, ucasti amsta toket niyas wartasinirpacha” sasaw sista.\nUcat Tatitojj saraquituwa: “Amsta toketpachwa jan walt'añanacajj aca marcan utjir jakenacjjarojj wartasini.\nNaya Tatituw ucjja arsta, amsta tokenquir take reinonacaruw jawsaraquëjja. Reyinacapasti jutasinjja, pachpa Jerusalén marca mantañaruw trononacapjja uscusipjjani, take perkanacapajj muyuntquis uca uñcatasiru, uqhamaraqui Judá oraken utjiri take marcanaca nayrakatarusa.\nUcäniwa mutuyäwejja, nayan arsutajjarjama, qhitinacatejj nayar apanucusin, jupanacpachan lurasita yakha diosanacaru, inciensonaca loktasipjje, quillisipjjaraqui uca jucharara jakenacataquejja.\nJichhasti jumajj ch'amañcht'asim; ucatsti sarasinjja, cuntejj nayajj siscäma take ucanac sanim. Jan jupanacarojj ajjsaramti, ajjsaräta ucapachasti, nayajj jupanac nayräjjanwa qhathatiyäma.\nNayaw jichhajj jumarojj sayt'aysma, mä suma jach'a perkani marcäcaspas uqhama, mä hierrot sayir perkäcasmas uqhama, broncet lurat perkäcasmas uqhama, take Judá orakempi catuntasiñamataqui: reyinacapampi, jilïrinacapampi, sacerdotenacapampi, uqhamaraqui take jakenacampisa.\nJupanacajj walpun juma tokejj sayt'asipjjani, ucampis janiw atipjapcätamti. Nayaw jumampïscäjja jumar imañataquejja. Ucsti naya Tatituw arsta” sasa.


1 Samuel 13 - Holy Bible [Aymara Bible 1997] - (1Sam 13)\nTake israelita jakenacasti yatipjjaraquïnwa, Saúl reyejj filisteo soldadonacarojj k'ala tucjatapa, ucat filisteo jakenacajj israelitanacaru wali uñisipjjäna, ucatpï ejercitojj Saúl reyimpi tantacht'asïnjja Gilgal sisqui uca chekana.\nFilisteonacasti mä toketjja tantacht'asipjjaraquïnwa, israelitanacampi nuwasiñataqui. Quimsa tunca waranka guerrar sarir carronacanïpjjänwa, sojjta waranka caballería soldadonacani, uqhamarac infantería soldadonacapasa jan jact'caya sinti waljapunïnwa, kota iramankir ch'allar uñtata. Ucatsti janc'aquiw Micmas sisqui uca chekaru sartapjjäna; campamentopjja ucaruw waquichasipjjäna, Bet-avén sisqui ucqhata inti jalsu tokeru.\nIsraelitanacasti wali mayjt'ataw jicjjatasipjjaraquïna, filisteonacan jupanacar nuwantjjatapata, ucat israelitanacajj, putunacaru, orake p'ujrunacaru, karka taypinacaru, k'awanacaru, phujunacaruw imantasjjapjjäna.\nJupanacatsti waljaniw Jordán jawira maqhatjjapjjäna, Gad uqhamarac Galaad sisqui ucsa tokenacaru, ucampisa Saúl reyejj Gilgal sisqui uca chekaruw kheparascäna, take ejercitopasti wali ajjsart'asaw jupa chicäscaraquïna.\nUcanwa Saúl reyejj pakallko uru suyt'äna, cunjämatejj Samuelojj siscatayna uqhamarjama; ucampisa Samuelojj janiw Gilgal chekarojj purincänti, ucat jakenacajj sarjjaña kalltapjjäna.\nUcat Saúl reyejj saraquïnwa: —Uywanac aptanipjjam holocaustonaca, sumancaña sacrificionac loktañasataqui —sasa. Ucat jupa quipcaw uca sacrificionac loktäna.\nCunapachatejj Saúl reyejj uca sacrificionac loktañ tucuyascän ucapachaw Samuelojj purinïna. Ucat Saúl reyejj catokeri, aruntiriraqui mistuwayäna.\nUcampis Samuelojj sänwa: —¿Cunatsa uca lurta? —sasa. Saúl reyisti saraquïnwa: —Cunapachatejj jakenacaru sarjjapjjeri uñjta, jumasti janiraquiw cuna urutejj puriniñamäcän uca urus purinctati, filisteonacasti Micmas sisqui uca chekan tantacht'atäsipcaraqui,\nnayajj nuwantiriw sarakanï saraquiyätwa Gilgal chekana, janïr nayajj Tatitur catuyascasina, ucatwa uqham jan wali jicjjatasisin naya pachpa sacrificio loktañar uscusta —sasa.\nSamuelosti saraquïnwa: —¡Luratamajj mä lokhe jaken luratapjamawa! Tatitojj cuntejj sisctam uca arunactejj ist'asamän ucapachajj juman apnakañamajj wiñayataquïsapänwa uca Israel marcanjja.\nUcampis jichhajj juman apnakañamajj janiw jayäcaniti. Tatitojj yakha chacha thakani jupan chuymapar purt'quiri, ucatsti marcapan jilïripatwa utt'ayaraquini, jupan arunacaparu jan ist'atam laycu.\nUcat ucapachaw Samuelojj Gilgal chekatjja sarawayjje thaquipanjama. Chicat ejercitosti Saúl rey chicaraquiw nuwasiñataqui khepararaqui, Gilgal sisqui uca chekatsti Gabaa sisqui ucawjaruw puripjjäna Benjamín orakeru. Ucanwa Saúl reyejj jakenacapa jacthapisïna, kawkhanitejj jupampïcän ucanaca, takpachasti sojjta pataca chachanacänwa.\nSaúl reyimpi, Jonatán yokapampi, jupanacampi chicäcän uca tropanacasti, Benjamín oraken Gabaa sisqui uca chekaruw kheparapjjäna, filisteonacasti Micmas sisqui uca chekaruw purintapjjaraquïna.\nFilisteonacajj campamentonacapat quimsa tama guerrilleronaca mistunipcchïn ucasa, maynïri tamajj Ofra sisqui ucsaruw sarapjjäna, Sual tokeru.\nPayïri tamasti Bet-horón sisqui ucsaruw sarapjjaraquïna. Quimsïri tamasti vallejj uñstqui Zeboim sata uca kollunac tokeruw sarapjjaraquïna, ucasti wasara tokeru sarañanquiwa.\nTake Israel marcansti janiw mayni herrero jakes utjcänti, uqhamatwa filisteonacajj amuyapjjäna, hebreo jakenacajj janiw espadanaca, uqhamarac lanzanacapsa lurasiñ yatipcaniti sasa.\nTake israelita jakenacasti aradonacapan rejanacapsa, chuntanacapsa, hachanacapsa, piconacapsa filisteonacaruquiw afilayasipjjerïna.\nRejanaca, chuntanaca afilatatsti cobrapjjerïnwa, quimsaru jaljatat payïri ciclo kollke, hachanaca, yakhanacampi afilatatsti quimsaru jaljatat mayïri ciclo kollke cobrapjjaraquirïna.\nUqhamasti cawquïrinacatejj Saúl reyimpi, uqhamarac Jonatanampi chicäpcän ucanacasti janiw maynis espadanïpcänti ni lanzanïpcänsa nuwasiñ urojja. Jupa paniniquiw uca armanacanïnjja.\nUcañcamasti mä tama filisteo soldadonacajj Micmas sisqui uca pasaña tokeruw jutapjjäna.


Nanakjjat sum parliri cartanaka (1-3)\nMachaq pacton servirinakapa (4-6)\nMachaq pacton qhanapajj jukʼampi kʼajkiriwa (7-18)\n3 ¿Nanakajj mayampti jumanakamp uñtʼayasipjjäjja? ¿Nanakjjat sum parliri cartanakti jumanakar churapjjäma, kunjamtï yaqhep jaqenakajj lurapki ukhama? Jan ukajj ¿jumanakarucha uka cartanak mayipjjäma? 2 Jumanak pachpaw nanakjjat parliri cartäpjjtajja, ukasti chuymanakajan qellqantatawa, taqe jaqenakaw uk uñtʼapjje, liytʼapjjaraki. 3 Jumanakaw Criston cartapäpjjtajja, ukajj qhanaw amuyasi. Ukasti nanakamp qellqatarakiwa, jïsa, Diosan servirinakap taypi qellqatawa. Janirakiw tintampi qellqatäkiti, jan ukasti jakkir Diosan espiritupampi qellqatawa, janiw qalat lurat tablanakar qellqatäkiti, jan ukasti jañchit lurat tablanakaru, mä arunjja chuymanakaru qellqantatawa. 4 Nanakajj Cristo taypiw Diosar confiyapjjta. 5 Janiw nanakajj nanak pachpasa kun lurañatak suma wakichtʼatäpkirista ukham amuyasipkti, jan ukasti Diosaw nanakarojj suma wakichtʼatäñatak yanaptʼapjjetu. 6 Jupaw nanakarojj machaq pacton* servipjjañajatakejj sum wakichtʼapjjetu, janiw qellqat Leyir serviñatakejja, jan ukasti espíritu santor* serviñataki. Qellqat Leyejj jiwañar apiriwa, Diosan espiritupasti jakañ chuririwa. 7 Jiwañar apiri qalar qellqata Leyejja, mä suma kʼajkir qhanampi churatänwa, Israelan wawanakapas janiw Moisesan ajanup uñkatirjamäpkänti, ajanupajj wal kʼajatap layku. Ukampis uka kʼajkir qhanajj chhaqtayatäñapänwa. 8 Ukhamajj ¿janit espíritu santon luräwipajj jukʼampi kʼajkirïki? 9 Jiwañar apiri Leyitejj kʼajkirïchïnjja, ¡jaqenakaru cheqapar sarnaqeriru tukuyki uka luräwejj jukʼampi kʼajkiriwa! 10 Jukʼamp kʼajkiri utjatap laykojja, kunatï mä tiempon kʼajkirïkäna ukan kʼajatapajj apaqatäjjewa. 11 Kunatï chhaqtañapäkäna ukatejj kʼajkir qhanampi churatächïnjja, ¡machaq pacton qhanapajj jukʼampi kʼajkiriwa! 12 Niyakejjay ukar wal confiystanjja, jiwasajj qhana arunakampiw parltanjja, 13 janirakiw Moisesjam lurktanti, jupajj mä telampiw ajanup imjjatasïna, ukhamat Israelan wawanakapajj kunatï chhaqtañapäkäna uka kʼajkir qhana jan uñjapjjañapataki. 14 Jupanakajj janiw amuytʼañ munapkänti. Jichhakamas amuyunakapajj mä telampjam imjjatatakïskiwa, janirakiw nayra pactotsa amuyapkiti, uka telajj Cristo taypikiw apaqatäspa. 15 Jichhürkamas chuymanakapajj mä telampjam imjjatatakïskiwa, ukatwa Moisesan qellqatanakap jan amuyirjamäpkiti. 16 Maynejj Jehová* Diosan ukar kuttʼanjje ukhajja, telajj apaqatäjjewa. 17 Jehová* Diosajj Espirituwa, ukhamajj kawkjantï Jehová* Diosan espiritupajj utjki ukanjja, libre jakasiñaw utji. 18 Taqe jiwasanakajj ajanus jan kuna telampi imjjatasisaw Jehová* Diosan kʼajkir qhanap mä espejor uñtat qhantʼaytanjja. Ukham qhantʼkasajja, kunjamäkitejj jupajj ukarjam tukusaw jiwasajj jukʼamp jukʼampi qhantʼasktanjja, kunjamarutï Jehová* Diosajja, mä arunjja Espiritojja* tukuykistu ukhamarjama.\n^ Ukajja, “Jehová Diosan espiritupajja” sasaw jaqokipasirakispa.


Japón markan expendedoras makinanakapaw kutt’ani — jichha mänx pizza-nakamp crepe-nakampi · Global Voices Aymarata\nJaqukipäw uñt'ayata/apkatata 20 Sata qallta phaxsi 2018 21:13 GMT\nAka blog ullart'apxañäni Malagasy, Español, русский, Italiano, 繁體中文, Français, македонски, polski, বাংলা, Ελληνικά, English\nHonmachi, distrito del entretenimiento, Tsuruga, Japón uksan expendedoras makinanaka. Jamuqa: Nevin Thompson.\nExpendedora japonesas makinanakax wali uñt’atawa, panqaranaka, jisk’a ch’iwiñanaka ukat kurwatanak aljañatsa. Ukampins mä expendedora makinampix sapa pä tunka kimsani jaqita ukatx sapa maran aljasinx 60 000 waranqa waranqatx jilawa, maysatax yaqha muspkayaw utji kunatï makinat mistkï ukatxa.\nTwitter uksanx senegirl apnaqirix Naver Matome sitio web japonés uksanx kimsa expendedora makinatw uñt’ayi ukanakax kimsa markanakankiwa.\n— ケロちゃん@FF14初心者 (@Lee_sakura1210) September 1, 2018\n¿ Japón markanx jan qhananchirini? Ukhamawa…¡mä expendedora pizza lurañ makina jichha junt’uchataki! 😛😛 Manqhanx mayni awkisitjamakiw wakichixa.\nHiroshima markanxa, pizzas phayañ expendedora makinan uñstäwipatw arsusipki TSUTAYA, Japón markan librería uksanakan utji. Expendedora makinax pä kast pizza phayañatakiwa: margarita (albahaca, mozzarella kisu ukat salsa de tomate) US$10 ukha ukatx pusi kisu US$13 ukharaki ukatakix kimsa k’ataw suyt’aña. TSUTAYA empresaw uka makinanak utjayi ukat yaqha utjayañ amti niyas uka kipkanaka ukanakax Japón markan librerianakapan utjañapataki.\nAlasirinakax uka pizza lurañ makinanak uñjasax muspataw jikxatasipxi.\n¡Japón markan nayrïr uñstiri! Mä expendedora pizza lurañ makina jichha junt’uchataki. (^^)\nIrnaqäwij jak’ankiwa, yant’ir sarañw amtasktta. 🍋 Lemonsco-jampiskiwa. Janiw yant’añatak pachanïkti, ¡ukampins jutirinx yant’äpuniwa! (*'▽'*)\nInashiki markax Ibarak uksan jikxatasi, Tokio markarux mä pacha puriñankiwa, uksan ukakipkarakiw mä manq’a phayañ utanx expedendoras makinax 1960 maratpach utjaski ukax askinakiw apnaqataski.\nNayra jach’a thakhi thiyanx mä k’añask aljañ utanw expendedora makina nostálgica ukax utjaski, ukanx waljat manq’ alasisma. 300 yens (US$3.00) ukhampiw mä kajax alasitaspa ukax jak’ankir aljañ utan wakichatawa.\n300 yens (US$3.00) ukhampiw saririnakax mä kaja aychamp arusamp ukat lawitapampach manq’asiñatak alasipxaspa. Kimsaw ajllisiñatak utji: wallpa thixita, khuchi chichi ukat parillar qhatihyat aycha. Aka qhipakïs ukax wali kusapuniwa.\nTiliphisyunanx parillar aycha qhathit uñacht’ayi.\nYaqhasti, Kagoshima markan suroeste isla Kyushu, uksanx mä expendedora makinaw crepes ukat jichhak lurat utji. Tenmonkan Kagoshima uksa markankiwa, k’añask sayt’añawjan imantataskiw ukatx jikiñax wali ch’amaw sapxiwa.\nYaqhipax jikxatapxiw expendedora makinxa, ukatx 200 yens (niya US$2.00) ukhampiw uka suma crepes uk katuqapxi.\nKagoshima ukan imantat qurjama: ¡expendedora makin crepes ukata!\nExpendedora makinax kunayman sawuran crepes ukanak jikxati crema de chocolate, caramelo, crema de fresa ukat queso jall ukanak utjayi. Crepes ukanakax mä qhisphill wutillaruw luqtasi, alasirinakax tukuntxasax kutt’ayxapañapakiwa.\nAka expendedora makinax wali munatapuniwa, yaqhip markachirinakax yaqha markanakan utjarapachat alajañat sasinw jiskt’asipxi:\n«Aka expendedora makinax Kagoshima uksan utji, ukampins ¿yaqha markanakan utjarapchati?».\n«Janiwa, janiw [akanak] utji. Wal jutaskchiyäta…».</blockquote\n27 Llamayu phaxsi 2017Asia Oriental\n28 Jallu qallta phaxsi 2016Asia Oriental\nVIDEO: Kunjams juyphi pachanx phisinakax junt’ukisipki? ‘kotatsus’ ukampiwa, jaqinak pachpaki


Números 4 QA97 - Tatitojj Moisesampiru, Aaronampirojj - Bible Search\n2“Mä censo aptam jach'a familiatjama, jisc'a familiatjama, cawquïr levitanacatejj Coat chachan wawanacapäqui ucanacata, 3quimsa tunca maranita, pheska tunca marancama, ucatsti Tatitumpi Jiquisiñ Carpan lurañanacataquis waliraquïpjjpan.\n4“Coat chachan wawanacapan lurañanacapajj wali kollanawa ucanacasti acanacawa: 5Cunapachatejj takpach marcajj sarjjaruña munani ucqhajj Aaronampi wawanacapampejj kollan velonaca apakapjjani puncu mantañata, ucatsti Arust'äwi Arcaruw ucampi janjjatapjjani, 6uca patarusti suma lip'ichinacampiw janjjatapjjaraquini, ucjjarusti sapa morado telampiw janjjatapjjaraquini, ucatwa lawanacampi apañatac uchapjjaraquini. 7Ucatsti loktaña mesa patjjarojj mä morado telampiw janjjatapjjaraquini, uca patjjaruw uchapjjaraquini platonaca, cucharonanaca, copanaca, jarranaca vino loktañataqui, uqhamaraqui sapür loktañ t'ant'anacsa. 8Take uca patjjaruraquiw mä wila tela janjjatapjjani, ucatsti suma lip'ichinacampiw imantapjjani, ucatwa lawanacampi apañatac uchapjjani. 9Ucatsti mä morado tela aptasinjja candeleroruw ucampi imantapjjani, uqhamarac lamparanaca, tenazanaca, platillonaca, take vasonaca, cawquïrinacatejj aceitetaqui apnakasqui ucanaca. 10Take ucanacwa llawuntapjjäta suma lip'ichinacampi imantasa, ucatsti lawanacwa apañataqui uchapjjäta.\n11“Korit lurat altarjjarusti mä morado telampiw janjjatapjjaraquini suma lip'ichinacampi imantasina, uqhamarac ucanacjja mä lawanacjjaruw apapjjäta. 12Ucjjarusti apthapipjjätaw cawquïri yänacatejj kollan chekan apnakatäcäna take ucanaca, ucatsti mä morado telaruw take ucanac uchapjjäta, mä suma lip'ichinacar llawuntasaraqui, uqhamarac ucanacjja mä lawanacjjaruw apapjjäta. 13Uqhamaraquiw altaran liq'inacapsa, khellanacapsa k'omachapjjäta, ucatsti mä suma wila telampiw imantapjjäta. 14Uca patjjarusti take cunanacatejj altaran sirviñatac apnakasqui ucanacwa uchapjjaraquïta: braseronaca, tenedoranaca, palanaca, jach'a jarranaca, take cunanacatejj altaran apnakasqui ucanaca. Take acanacaruw patjjat suma lip'ichinacampi imantapjjäta. 15Cunapachatejj Aaronampi wawanacapampejj take kollana k'oma yänac llawthapiñ kalltapjjani, sarañataquisa niya janc'aquïpjjaraquini ucapachasti Coat chachan wawanacapaw jutapjjani take ucanac apañataqui; ucampis janiw amparanacapampi llamct'apcaniti cunatejj kollanäqui ucjja, jan jupanacan jiwañanacapataqui. Take acanacwa apapjjañapa Tatitumpi Jiquisiñ Carpatjja, Coat chachan wawanacapajja. 16Eleazar sat Aarón chachan wawapajj lamparanacan aceitepa, k'apquir incienso, juyra churat ofrendanaca, Diosaru churañ aceite imañaparaquiwa. Uqhamaraquiw kollan lugar uñjañapa, take cunanacatejj ucan utjqui ucanacsa, uqhamaraqui take kollan yänacatejj utjqui ucanacsa.”\n17Tatitusti Moisesampiru, Aaronampirojj sänwa:\n18“Jan jumanacajj munapjjamti Coat chachan familianacapan levitanac taypit chhakhañapjja. 19Jan jupanacan jiwañampi mutuyatäpjjañapataqui kollan yänac llamct'apjjatap laycu, ucatsipansa acanacaw lurañanacapajja: Aaronampi wawanacapampiw sapjjani, sapa mayniru cunanactejj lurapjjañapäqui, uqhamarac cunanacatejj apascani ucanacsa. 20Uqhamatwa jupanacajj jan mantapcaniti cunatejj kollanäqui ucanac uñjirejja, ucatsti janiraquiw jiwapcanisa.”\n21Tatitojj Moisesarojj sascaquïnwa:\n22“Uqhamarac Gersón chachan wawanacaparojj jacthapim jach'a familiatjama, jisc'a familiatjama. 23Quimsa tunca maranita, pheska tunca marancama, ucanacasti Tatitumpi Jiquisiñ Carpan lurañanacataquis walïpjjaracpan.\n24“Gersón chachan wawanacapan lurañanacapajj acanacawa: 25Jupanacasti kollan chekan cortinapwa apapjjani, Jiquisiñ Carpäquis uca, suma lip'ichimpi patjjar janjjatatäquis uca, cawquïri cortinatï Jiquisiñ Carpa mantañancqui uca, 26uqhamaraqui pation cortinanacapa, cawquïri cortinatejj patior mantañancqui uca, altararu muyuntqui uca, uqhamarac cuerdanacapa, take cunanacatejj loktañataquïqui uqhamaraqui lurañanacataquis waquisqui ucanaca. 27Aaronampi, wawanacapampiraquiw, cuntejj Gersón chachan wawanacapajj lurapcani ucanacjja uñjapjjani, uqhamarac cuntejj apapcani ucanacsa. Jumanacaw jupanacar yatichapjjäta cunatejj lurañapäqui ucanacsa. 28Take acanacwa lurapjjani Gersón chachan wawanacapajja, Diosampi Jiquisiñ Carpanjja, Itamar sat Aarón chachan wawanacapan yatichataraqui.\n29“Merari chachan wawanacaparusti uca quipcaraqui censor jacthapim, jach'a familiatjama, jisc'a familiatjama. 30Takeniruraqui sutinacap kellkantam quimsa tunca maranit pheska tunca marancama, uqhamarac Tatitumpi Jiquisiñ Carpan lurañanacataquis walïpjjaracpan. 31Jupanacan lurañanacapasti Tatitumpi Jiquisiñ Carpanjja acanacawa: Santuarion tablanacapa, mä thiyat mä thiycama sarquis uca lawanaca, postenaca, poste utt'ayañanaca. 32Uqhamaraqui pation postenacapa, cawquïri lawanacatejj santuarior muyuntqui ucanaca, utt'ayaña lawanacampi, ch'acurunaca, cuerdanaca, take cunanacatejj luräwinaca munasqui ucanaca. Jumaw sapa mayniru cunatejj apañapäqui ucanac saraquïta. 33Take acanacwa Merari chachan wawanacapan jach'a familianacapajj lurapjjani, ucanacsti Itamar sat Aarón sacerdoten wawapan sarayataraquiw lurapjjani.”\n34Moisesampi, Aaronampi, Israel marcan jilïri jakenacapampisti censo aptapjjäna jach'a familiatjama, jisc'a familiatjama, take Coat chachan wawanacapatjja, 35cawquïrinacatejj quimsa tunca maranïcän, pheska tunca marancama, uqhamarac cawquïrinacatejj Tatitumpi Jiquisiñ Carpan lurañanacataquis walïpcaraquïna ucanaca. 36Take sutinacap kellkantat jakenacasti takpachanejj pä waranka pakallko pataca pheska tuncani jakenacäpjjänwa. 37Takpachajj acanacänwa Coat chachan wawanacapajja, cawquïri jakenacatejj Jiquisiñ Carpan lurañanacataquis walïpcaraquïna ucanacajja. Take acanacarusti Moisesampi Aaronampiw jacthapipjjäna, Tatitojj Moisesaru arscatayna uqhamarjama.\n38Gersón chachan wawanacapajja, jach'a familiatjama, jisc'a familiatjamajja, 39cawquïrinacatejj quimsa tunca maranit pheska tunca maranïpjjän, uqhamarac Tatitumpi Jiquisiñ Carpan lurañanacataquis walipcaraquïna, 40ucanacasti pä waranka sojjta pataca quimsa tuncani jakenacänwa. 41Take acanacaw jacthapitäpjjäna Gersón chachan wawanacapajja, cawquïri jakenacatï Tatitumpi Jiquisiñ Carpan lurañanacataquis walïpcaraquïna ucanacajja, cunjämtï Moisesampi Aaronampejj censo aptapjjäna, Tatitun arsutaparjama.\n42Merari chachan wawanacapajja, jach'a familiatjama, jisc'a familiatjama, 43cawquïrinacatï quimsa tunca maranit pheska tunca marancamäpjjäna, uqhamarac Jiquisiñ Carpan lurañanacataquis walïpjjaraquïna, 44ucanacasti quimsa waranka pä patacani jakenacänwa. 45Take acanacaw jacthapitäna Merari chachan wawanacapatjja, cawquïrinacatï Jiquisiñ Carpan lurañanacataquis walïpjjaraquïna ucanacajja, cunjämatï Moisesampi, Aaronampejja jacthapipcäna ucarjama, cunjämatejj Tatitojj Moisesar arscatayna uqhama.\n46Moisesampi, Aaronampina take levitanacata, Israelan jilïri jakenacapampi jach'a familiatjama, jisc'a familiatjamajja, 47cawquïrinacatï quimsa tunca maranit pheska tunca maranïpjjäna, uqhamarac Tatitumpi Jiquisiñ Carpan lurañanacataquis walïpjjaraqui, 48ucanacajj quimsakallko waranka pheska pataca quimsakallko tuncani jakenacänwa. 49Aca censojj lurasïnwa cunjämtejj Tatitojj Moisesaru arscatayna uqhamarjama, ucatsti sapakat mayniruraquiw satänjja, cunatejj lurañapäcäna, cunatejj apañapäcäna ucanacjja, cunjamtï Tatitojj Moisesaru arscatayna uqhama.


México: Umat pist’añankasax khunu qullunakaruw makhatapxi · Global Voices Aymarata\nJaqukipäw uñt'ayata/apkatata 2 Sata qallta phaxsi 2012 14:59 GMT\nAka blog ullart'apxañäni বাংলা, Español, Italiano, Français, Malagasy, عربي, English\nTaqi markanakan jan umat pist’añatakix suma q’uma uma utjañapatakiw fondonak apthapxi. Reto 21 Jake Norton utt’ayirixa, jupax sapa continentet kimsa jach’a ch’utu qullunak maqhatañ muni ukat aka videonak kunjam luri uñstarkiwa.\nJichhakiw jupax Norte American kimsa ch’utu qukllunakar maqhataynwa, Pico de Orizaba Mexicona, Josh Wolff mä videow nayraqat jakañapat, mä articulump ukat maqhatasin uskutayna, aka Gadling travel blogGadling travel blog [en] (Blog de Viales Gadling).\nJichh venturajax frontera aka Puebla ukat Veracruz México sarta. Kunatix Norteamerican (18,500 pies) jach’a kimsa ch’utu qullunakar maqhatañatak saratayna, Pico de Orizaba.\nJaniw jskit mhatañaxa. Jake Norton saririxa [en] ukat a href=»http://challenge21.com/»>21 amta [en] 21n qullu patanakar maqhatañ munapxi kunatix planetar yanaptñatakiw quma umax ukat saneamiento wali sumañapataki ukatakiw maqhtapxi. Akax wali askiwa ukat Méxicon nayax Jake equipopar yanaptañatak qilltaskta.\nJupanakax paqall ch’utu qullunakax maqhapxatayna, sañani;: Monte Everest, Monte Kilimanjaro, monte Stanley ukhamarakix Noretamerican kimsa ch’utu qullunakampiwa, aka proyectox 3r ukat 4r mararinar wali alayar saraski. Reto 21x Youtube canalax walja videonakax aka Everest sarasin utji, ukhamarak saneamiento Campamento Base Everest uñstiwa. Aka sition walja yatiyawinakax utji, kunatakix Uma tama jakinakataki [en] yanaptañatakiw cuentanak jist’arapxi aka proyector alay sarañapataki.\nAka expedicionanakax Jake Norton ukat Challenge 21x janiw aka qullqi apnaqapxi kuntix jaqha financiamiento utji. Uka qullqi donataxa uma jaqinakatakixa sari, 100% tuw jupanakatakiwa aka mundo yanaptañataki janiw aka qullqix expedicionatak sarañatak apnaqapxi. Reto 21 ukat umax jaqinakatakixa qullqi donataxa expedición ukampis jaqha lurawinakax janiw akamp sarapkiti.


¡Kʼari yupaychäwin tukusiñapax jakʼankxiwa! — Watchtower INTERNETANKIR BIBLIOTECA\n¡Kʼari yupaychäwin tukusiñapax jakʼankxiwa!\nNúm. 37 Diosan Apnaqäwipat yatiyäwinaka\nTaqinitak mä yatiyäwi\n▪ ¿Kunas kʼari yupaychäwixa?\n▪ ¿Kunjam chhaqtayatänisa?\n▪ ¿Chhaqtxani ukhax kamachätasa?\n¿Kunas kʼari yupaychäwixa?\nDiosan sutipxaruw jan walinak lurapxi, ¿ukax llakisiytamti? Diosar yupaychirinakäpxtwa sirinakaw chʼaxwäwinakar sarapxi, jaqinak jiwthapiyapxi, jan walinak lurapxi, ¿ukax janit chuymam ustʼayktamxa? ¿Kunatsa yupaychäwinakas jan waltʼäwinak utjaykaspa ukhamaxa?\nJaniw taqi yupaychäwinakax ukham lurapkiti jan ukasti kʼari yupaychäwikiw ukanak luri. Yupaychäwinakan wali respetata Jesucristosti, kʼari yupaychäwinakax jan wali achunakaniwa sataynawa, ‘jan suma quqjama jan wali achunakarakwa achuraki’ sasa (Mateo 7:15-17). ¿Kʼari yupaychäwix kuna kasta achunisa?\n▪ ... CHʼAXWÄWINAKARU UKAT POLITICARUW MITISI. Asiaweek qillqatax siwa: “Asia tuqi markanakansa yaqha chiqanakansa, taqi kun apnaqañ munir irpirinakaw yupaychäwi tuqitxa jan sinttʼasisa munañanakapar jaqinakxa apnaqapxi” sasa. Ukatwa “akapachax luqhiptaski” sarakiwa. Estados Unidos markankiri mä yupaychäwin uñtʼat irpiripax akham sataynawa: “Jiwayasiñanak jan utjañapatakixa, jaqi jiwthapiyirinakar tukjañäspawa” sasa. Uka jan walinak askichañatakixa, “Tatitun sutipxar jiwarayañaw” sarakitaynawa. Janiw Bibliax ukham yatichkiti jan ukasti akham siwa: “Ukampis kawkïritix sixa: ‘Nayax Diosarux muntwa’ sasa, ukatsti jilapar uñisiskarakixa, ukasti kʼariwa” (1 Juan 4:20). Ukat Jesusax akham mä kamachi churarakïna: “Uñisirinakamarux munapxam” sasa (Mateo 5:44). ¿Qhawqha yupaychäwinakas arkirinakap chʼaxwäwinakaru khitapxi? ¿Kamsasmasa?\n▪ ... KʼARINAK YATICHI. Jiwatatxa almas ajayus jakaskaspasa ukhamwa jila part kʼari yupaychäwinakax yatichapxi. Walja kʼari yupaychäwinakaw qullq apsuñatakixa jiwatan almapatakiw risaña sas sapxi, ukhamatwa arkirinakaparux kʼarinak yatichapxi. Ukampis janiw Bibliax ukham yatichkiti, jan ukasti “khitinakatix jakasipki ukanakaxa yatisipxiwa jiwxañanakapa, ukampis jiwatanakax janiw kunsa yatipkiti” siwa (Eclesiastés 9:5). Jesusax jiwatanakax jaktaniniw sänwa, jaqix jan jiwir almanïspaxa janiw ukham siskaspänti (Juan 11:11-25). Yupaychir sarkta ukanxa, ¿almax jan jiwiriw sasat yatichapxi?\n▪ ... WACHUQA QʼAÑU LURÄWINAKXA UKHAMAKIW UÑCHʼUKI. Yaqhip markanakanxa chachapura jan ukax warmipura sarnaqirinakaruw yupaychäwi irpirinakjama uttʼayasipxi, ukat chachapura jan ukax warmipura jaqichasiñ utjañapatakixa gobiernoruw mä kamachi mayipxi. Ukatxa, janiw uka qʼañunakax lurañäkiti siri yupaychäwinakasa, yupaychäwi irpirinakaparux ukhamakiw unchʼukipxi wawanakaru abusapxi ukhaxa, janiw kuns kamachapkiti. Ukampisa, ¿kunsa Bibliax yatichi? Wali qhanwa akham sas parli: “Jan sallqjayasipxamti, wachuqa juchan sarnaqir jaqix janiw Diosan markapar mantkaniti, [...] wachuqa juchan sarnaqirisa, chacha pura jan wali sarnaqirinakasa” sasa (1 Corintios 6:9, 10). ¿Ukham qʼañunak lurañax walikïskiw siri yupaychäwinakat istʼirïtati?\n¿Ukham jan wali ñusantat achunakani yupaychäwinakax kunarus purtʼasipxani? Jesusax akham sataynawa: “Taqi jan wali achuri quqaxa phatʼanukutäñapawa, ukatsti ninar phichhantatäñaparakiwa” sasa (Mateo 7:19). Ukhamawa, kʼari yupaychäwixa phichhantatäniwa, mä arunxa chhaqtayatäniwa. Ukampisa, ¿kunapachas ukat kunjam tukjatänisa? Apocalipsis 17, 18 jaljanakaw uka tuqit qhanañchistu.\n¿Kʼari yupaychäwix kunjam chhaqtayatänisa?\nAk amuytʼma. Mä qʼañu warmixa, paqallqu pʼiqini tunka waxrani axsarkañ mä jachʼa animalxaru latʼxatatawa (Apocalipsis 17:1-4). ¿Uka warmix khitïpachasa? ‘Aka uraqina taqi reyinakaru apnaqkis ukawa’. Ukatxa uka warmisti wila isimpi isthapitawa, incienso aptʼata, ukat wali qamirirakiw siw Bibliaxa. Ukatsti, ‘taqi markanakarusti layqasitanakapampirakiw sallqji’ (Apocalipsis 17:18; 18:12, 13, 23). Ukhamasti, uka qʼañu warmixa, uraqpachan apnaqiri kʼari yupaychäwiwa, ukwa Bibliax amuytʼayistu. Janiw mä sapa yupaychäwikïkiti, jan ukasti taqi jan wali ñusantat achunakani yupaychäwinakawa.\nUka axsarkañ jachʼa animalaxa, akapachankir taqi jachʼa apnaqäwinak sañ munaraki (Apocalipsis 17:10-13). * Uka patar kʼari yupaychäwix qunxatatawa; apnaqaña, amtanakap mayjtʼayañwa tiraski.\nNiyaw aka muspharkañ arunakax phuqasini: “Uka tunka waxranaka uñjktas ukanakasti uka qʼañu warmirux uñisipxaniwa, qʼalalpacharaki irpanukupxani, janchipsti manqʼapxarakiniwa, ninampirakiw nakhantayapxani” (Apocalipsis 17:16). Mä akatjamatwa, akapachankir taqi jachʼa apnaqäwinakaxa kʼari yupaychäwirux kutxatapxani, ukatxa jan mayampitakiw tukjapxani. ¿Kunatsa? Apocalipsis librox akham siwa: “Diosarakiw jupanakan chuymaparux usku mayakïpxañapataki, ukatsti kuntï Diosax munki uk lurapxañapataki” sasa (Apocalipsis 17:17). Ukhamaxa, Diosan sutipxar ñanqha luräwinakapatxa, kʼari yupaychäwinakax Diosaruw cuenta churapxani. Ukatsti, uka qʼañu warmimpi sarnaqir pachpa reyinakampiw uka warmiruxa Diosax tukjayani, ukxa chiqapar uñjasaw lurani.\n¿Kun lurañamasa kʼari yupaychäwimp chik jan tʼunjatäñamatakixa? “Nayankir jaqinaka, mistxapxam uka markata”, siw Diosan yatiyiripaxa (Apocalipsis 18:4). Jichhpachaw kʼari yupaychäwit mistxañamaxa. ¿Ukat kawkirus saräta? ¿Diosax janiw utjkit sirinak tuqirut saräta? Janiwa, kunattix jupanakax tukjatäpxarakiniwa (2 Tesalonicenses 1:6-9). Chiqa yupaychäwirukipuniw imantasiñasaxa. ¿Kunjamatsa chiqa yupaychäwi uñtʼasma?\nKawkïris chiqa yupaychäwix uk kunjamats yatsna\n¿Chiqa yupaychäwix kuna suma achunakanïñapasa? (Mateo 7:17.)\n▪ ... MUNASIÑ UÑACHTʼAYI. Diosan chiqa yupaychirinapaxa ‘janiw akapachankirïpkiti’, yaqha kast jaqinakarusa yaqha markankirinakarusa janiw uñisipkiti, jan ukasti ‘maynit maynikamaw munasipxi’ (Juan 13:35; 17:16; Hechos 10:34, 35). Janiw jupanakpura jiwayasipkiti, jan ukasti jilat kullakanakap laykux jakañap aptʼasipxaspawa (1 Juan 3:16).\n▪ ... DIOSAN ARUPARUW ATINISI. Chiqa yupaychäwix janiw jaqin ‘amtäwipsa’ ni sarnaqäwipsa yatichkiti, janirakiw ‘jaqinakan yatichäwinakapsa’ yatichkiti; jan ukasti Bibliat yatichi (Mateo 15:6-9). ¿Kunatsa? Kunattix “taqi Qillqatasti Diosan amuytʼayatawa, askirakiw yatichañataki, chiqachañataki, ukhamarak qʼuma jakañan sarnaqañ yatichañatakisa” (2 Timoteo 3:16).\n▪ ... FAMILIANAKARUX MAYACHIWA, SUM SARNAQAÑWA YATICHI. ‘Chachasti warmiparux janchiparjamaw munasiñapa’ sasaw chiqa yupaychäwix yatichi, ‘warmirusti chachapar istʼañapatakiw’ yanaptʼaraki, wawanakarux “awkimaru taykamaru istʼapxam” sarakiwa (Efesios 5:28, 33; 6:1). Ukatsti, irpirinakax uñtkañ qʼuma sarnaqäwinïpxañapawa siwa (1 Timoteo 3:1-10).\n¿Kawkir yupaychäwis ukanak phuqaskpacha? Holocaust Politics, 2001 maran lurat librox siwa: “Jaqinakatï Jehová Diosan Qhanañchirinakapjama ukat yatichäwinakaparjama sarnaqapxaspaxa, janiw chʼaxwäwinakan jiwarayasiñax utjkaspati, janirakiw ukham jaqi pura jiwthapiyasiñas uraqpachan utjkarakispati” sasa.\nJisa, 235 markanakana, Jehová Diosan Qhanañchirinakapax janiw ukhamaki Biblian kamachinakap yatichapkiti; jan ukasti ukarjamaw sarnaqapxi. Kunjamtï Diosax munki ukarjam yupaychañatakixa kunsa Jupax mayistu uk yatxatañataki yanaptʼayasisma, ukax walipunïspawa. Jichhpachaw uk lurañamax wakisispa. Jan qhiparamti. ¡Kʼari yupaychäwin tukusiñapax jakʼankxiwa! (Sofonías 2:2, 3.)\nJehová Diosan Qhanañchirinakapax kunsa Bibliat yatichapxi uk jukʼampi yatxatañatakixa, qillqasmawa aka aynachankiri direccionaru.\n□ Akïr folleto apayanipxita ¿Kunsa Diosax jiwasanakaru mayistu?\n□ Utana Bibliat inak yatichayasiñatakiw yatxatañ muntxa.\nUka tuqit jukʼamp yatxatañatakixa, uñxatarakismawa akïr libro, Apocalipsis... ¡se acerca su magnífica culminación!, ukasti Jehová Diosan Qhanañchirinakapan español aruta qillqatawa.\n[3 janan qhanañchäwipa]\nKʼari yupaychäwix “aka uraqina taqi reyinakaruwa” munañapampi apnaqi\n“Nayankir jaqinaka, mistxapxam uka markata”\nAymara Qellqatanaka (2005-2018)


Jaqukipäw uñt'ayata/apkatata 26 Lapaka phaxsi 2012 16:33 GMT\nEgipto markan metrox kutinitayna- mä huelga pusi huras lurapxatayna. Servicios ukanakata, El Cairo mankan sapa alwax pä millón jaqinakax irpapxi, q’iwirinakax janiw irnaqapkiti kunatix janiw aka ja’cha irpirix aka metro junta directivata satak ukxa munapkiti [en], jupax jan wali apanaqirit tumpatawa. Ukhamarakiw irnaqirinakax jilpach paylläwi mayipxi.\n@OlaShahba: Metro ukan irnaqirinakan manq'at mutuñax mä uñacht'äwiwa. Yanapt'añasaspaw juk'amp jan waltäwinaka jan utjañapataki.\n@Nermbed: Qullir masinakajax Facebook ukanx (iyaw jan iyawsirinakaw) qullirinakax irnaqirinakarux mayiwinak mayiñap mayt'apxi.


Bible in one year - Aymara Bible 1997 - March 7\n1. Mä urusti israelitanacajj Tatitu tokwa parlapjjäna, jupanacan jan walt'añanac utjatap laycu. Tatitusti ucanac ist'asajj wal colerasïna, ucatsti mä nina apayanisajja campamenton thiyanacapwa phichhantäna.\n2. Marcajj arnakasïnwa Moisesar yanap mayisa. Moisesasti Tatituruw jupanacatac mayïna, ucat ninajj jiwarjjänwa.\n3. Ucatpï qhä chicajj Tabera sas sutichatäjjänjja, uca chekan Tatitun ninapajj jupanac contra aktatap laycu.\n4. Israelitanacampi chicajj cunayman casta jakenacaw saratayna, ucanacasti mank'añacwa munasipcäna; ucatsti israelitanacajj jupanacamp chicaw jachapjjaraquïna aqham sasa: “Aychaquis utjaspa mank'añataqui.\n5. Amtastanwa Egiptona inaqui chawlla mank'atasjja, uqhamaraquiw mank'araquïyätan pepinonaca, melonanaca, puerronaca, cebollanaca, ajosanaca.\n6. Ucampis jichhajj mank'atjamaw jiwarasctan, janiraquiw cunas utjquiti, aca maná mank'aquiw utjasqui” sasa.\n7. (Aca maná satasti cilantro kokan jathapar uñtatänwa, colorapasti mä juc'a k'ellur uñtataraqui, resina aceitjama,\n8. ucatsti saborapajj jac'ut lurat tortjama, aceitjamaw k'aphïna. Jakenacajj ucanac apthapiriw mistupjjäna, ucatsti pekapjjänwa jan ucajj ch'ajjt'asipjjänwa t'ant'anac lurasa.\n9. Arumjarusti, cunapachatejj sullajj campamentjjaru purintäna ucqhajj uqhamaraquiw maná satajj jalartanïna.)\n10. Moisesasti ist'änwa israelitanacaru, uqhamarac familianacaparu, carpa mantañanacapan jachasipquiri. Tatitusti wali colerasïna. Uqhamaraquiw Moisesas mayjt'asïna,\n11. ucatsti Tatiturojj sänwa: —¿Cunatsa sirvirimaru jan wal uñjta? ¿Cunas juchäjje nayan aca marcampi acatak ch'am tucuñajjataquejja?\n12. ¿Nayasti jupanacanjja awquipätti, taycapätcha juman mayiñamataqui, ñuñur wawanacäpcaspas uqhama, nayan amparajjar apañajjataqui, cawquïri oraktejj nayra awquinacajjaru ‘churämaw’ siscäyäta ucacama?\n13. ¿Cawqhatsa nayajj aycha apsü take aca jakenacar mank'ayañataquejja? Jacht'asisaw nayar jutapjjetu: ‘Aycha churapjjet mank'añataqui’ sasa.\n14. Janiw naya sapaqui take aca jakenacar apnakquiristti. Nayataquejj wali ch'ama tucuñawa.\n15. Jumatejj uqham jan walinacampi uñjasquitäta ucqhajj, walïspaw nayan jiwjjañajjajja, nayarutï chekpachansa munchista ucajja. Uqhamanwa jan cuna jan walt'añanacsa uñjcjjeristti —sasa.\n16. Ucampis Tatitojj juparojj sänwa: —Tantacham pakallk tunca israelitanacan jilïriparu, cawquïrinacatejj marcar apnakerjamäqui ucanacaru, ucatsti irpanim Tatitumpi Jiquisiñ Carparu, ucan suyapjjpan jumamp chica.\n17. Nayaw sarakanisin jumampi parlä, ucatsti juman chicat ajayumwa jupanacar churä jumaru aca marca apnakañ yanapt'añapataqui. Uqhamatwa jani juma sapaquïcjjätati.\n18. Ucatsti qhitam jakenacaru arumanthitac k'omachasipjjpan, ucatwa aycha mank'apjjani. Nayasti ist'twa jachatanacapa: ‘Aychaquis utjistaspa mank'añataqui, waliquïsipcäyätanwa Egiptonjja’ sasa. Waliquiwa, nayaw aycha churä mank'apjjañapataqui.\n19. Janiw mä uruquiti ni pä uruquicha, ni pheska, ni tunca, ni pä tunca uruquicha,\n20. jan ucasti phajjspachaw aycha mank'apjjäta, nasanacamatsa jaksuñcama, uqhamarac cunapachatejj ajjtasjjapjjäta ucqhacama, naya Diosaru jisc'achapjjesta, uqhamarac naya nayräjjan jachapjjta uca laycu, ‘¿Cunatsa Egiptot mistunpachätan?’ sasa.\n21. Ucatsti Moisesajj sänwa: —Aca jakenacasti nayampi chica jutirinacäqui ucanacajj sojjta patac waranka jakenacawa, ucat jumajj sapjjesta: ‘Aycha churapjjäm mank'añataqui’ sasa.\n22. ¿Cawqhansa utjaspa walja ovejanaca, vacanacasa jiwayañataqui, uqhamat takeniru mank'ayañataquejja? Janiw take kotanquir chawllanac churasas takenir mank'aycsnati —sasa.\n23. Ucampis Tatitojj sänwa: —¿Amuytati nayajj janis ch'amanïquirista uqhama? Jichhaw uñjäta phokhasiniti janich phokhasini arsutanacajjajj ucjja.\n24. Moisesasti mistuwayasinjja jakenacaruw parläna, cuntejj Tatitojj juparu siscatayna ucanaca, ucatsti pakallk tunca israelitanacan jilïrinacaparuw tantachäna carpa thiyaruw jupanacarojj sayt'ayaraquïna.\n25. Ucatsti Tatitu Diosajj kenayanjam sarakanisinjja, Moisesampiw parläna; ucapachasti Moisesan chicat ajayup catusinjja, uca pakallk tunca jilïrinacaruw churäna. Cunapachatejj ajayojj jupanac patjjaru purïn ucqhajj profetanacjamaw parlapjjäna, ucampis janiw mayampsa uqhamjja parlapcjjänti.\n26. Pakallk tuncanitjja paniniw ajllitäpjjäna, maynin sutipajj Eldad sata, mayninjja Medad sataraqui, ucampis janiw carparojj sarapcänti jan ucasti campamentoruwa kheparjjapjjäna. Ucampisa, uqhamaraquiw jupanac patjjarojj ajayojj purïna, ucatsti profetanacjamaw parlapjjäna campamentonjja.\n27. Ucatsti mä waynaw jalasinjja Moisesaru aqham säna: —Eldad chachampi Medad chachampejj profetanacjamaw campamenton parlasipqui —sasa.\n28. Ucatsti Josué sat Nun chachan wawapajj, cawquïritejj waynatpacha Moisesan yanapiripäcän ucajj, aqham sänwa: —¡Moisés! Nayan jilïrejja, jan ucanacjja lurayamti —sasa.\n29. Ucampisa Moisesajj sänwa: —¿Cunatsa jumajj naya sapan parlañajjaqui muntajja? Tatitojj inas takpach marcaru ajayup churaraquispa, ucatsti takeniw profetanacäpjjaspajja —sasa.\n30. Ucapachasti Moisesajj Israelan jilïrinacapampejj campamentoruw cuttjjapjjäna.\n31. Tatitojj mä thaywa jach'a kota toket thayt'ayanïna, ucatsti walja codornis sat jamach'inacwa apayanïna. Ucanacajj campamentoruw puripjjäna, uqhamarac thiyanacaparusa. Campamento muytasa mä uru saracamaruw uca jamach'inacajj puripjjäna; altorojj mä metrorjamaquiw thoknakapjjäna.\n32. Take uca uru, uca aruma, khepärmanthi urumppachaw jakenacajj codornis jamach'inac caturapjjäna. Juc'a caturirïqui ucajj tunca monton codornis jamach'inac montont'äna, ucatsti campamento thiyaruw wañarayapjjaraquïna.\n33. Ucampis ucqhaw israelitanacajj codornis jamach'inacan aychanacap qhisttasipcäna, ucapachaw Tatitojj jupanacataqui colerasïna, jupanacarusti mutuyasina, walja jakenacaruw jiwarayaraquïna.\n34. Ucatwa uca chekarojj Kibrot-hataava sas sutichapjjäna, uca chekan mank'añac munasquiri jakenacaru imantapjjatap laycu.\n35. Kibrot-hataava ucqhatjja, takpach jakenacajj sarasipcaquïnwa Hazerot sat chekaru puriñcama, ucatsti ucan kheparapjjaraquïna.\n1. Mariampi Aaronampejj Moisés contraw parlapjjäna jupan mä etiope warmimpi casarasitapata.\n2. Uqhamaraquiw sapjjäna: “Tatitu Diosasti janiw Moisesampiqui parlquiti, jan ucasti jiwasampejj parlaraquiwa” sasa. Ucsti Tatitojj ist'änwa.\n3. Moisesajj chekpachansa llamp'u chuymani jakënwa acapachanjja.\n4. Ucatwa Tatitu Diosajj Moisesaru, Aaronaru, Mariampirojj säna: “Jumanac quimsanejj sarapjjam Tatitumpi Jiquisiñ Carparu” sasa. Ucatsti quimsanpachaw ucaru sarapjjäna.\n5. Ucatsti Tatitojj mä jach'a kenayat sarakanisinjja Jiquisiñ Carpan mantañaparuw sayt'asïna, ucapachasti Aaronampiru, Mariampiruw jawsäna. Cunapachatejj jupanacajj uñstapjjän ucqhajja,\n6. Tatitusti jupanacarojj sänwa: “Ist'apjjam cuntejj sapcäma uca arunaca. Jumanac taypintejj mä profetajj nayat parliri utjani ucqhajj nayaw jupampi parlasï; visionanac toke, uqhamarac samcanac toke jupampejj parlasiraquï.\n7. Ucampisa Moisés sirvirejjarojj janiw uqham lurcäti, jupasti asqui jakewa take sirvirinacajjat sipansa.\n8. Jupampisti ajanuy ajanuwa parlapjjtjja, khana arunacampi. Jupasti ajanuy ajanuw uñjitu, ¿cunatarac jumanacasti jupjjata jan wali arunac parlapjjtasti?” sasa.\n9. Tatitu Diosasti wal jupanacataquejj colerasïna, ucatsti sarjjaraquïnwa.\n10. Cunapachatejj kenayajj carpat sarjjäna ucqhajj Mariajj lepra usumpiw uñstäna, take janchinacapas jank'or tucuta. Aaronajj Mariaru uñtasinjja lepra usunwa uñcatäna,\n11. Moisesarojj saraquïnwa: “Achict'asipjjsmaw Tata, jan mutuyapjjestati pisi amuyumpi jucha lurapjjatanacajjata.\n12. Janiraqui munamti jupana mä janïr nacit wawjama jiwañapa, cunapachatejj janchinacapas usuchjata nazqui uqhama” sasa.\n13. Ucatsti Moisesajj Tatitu Diosaruw mayïna aqham sasa: “Dios Tata, jumaruw achict'assma c'umarachjjañamataqui” sasa.\n14. Tatitu Diosasti ucjjarojj sänwa: “Awquipatejj ajanut thuscataspa ucqhajj pakallko uruw mä p'enka uñjasispa. Ucampisa jichhajj pakallko urunaca campamentotjja jakonucupjjam, ucatwa cutt'anjjapjjani” sasa.\n15. Uqhamaw Mariajj pakallko urutaqui campamentotjja ankaru jakonucutäna. Ucchañcamajj janiw marcajj cawcsarus onjjtcänti.\n16. Cunapachatejj Mariajj jupanacaru cuttanjjän ucqhajj Hazerot chekatjja sartawayapjjänwa Parán sat wasarar puriñcama.\n15. Jacañajjajj amparamanquiwa: nayar arcnaker timanacajjat khespiyita;\n16. uywatamarojj qhuyapayasiñampiy uñtanim, munasiñam laycuy khespiyita.\n17. Tatay, jumaruw art'asinsma, janiquiy p'enka tucuñar nuct'istati; ñankha lurir jakenacar p'enk tucuyam, ch'usa mankhapachar mantapjjañapatac aynacht'ayam.\n18. C'arisir lajjranacajj amutur tucupjjpan, asqui jakenacar chuym usuyapjjatapata, jach'achasiñampi, jisc'achasiñamp uñjapjjatapata.\n12. Jan amuyt'an jakejj jake masiparojj jisc'achiwa, ucampis amuyt'ani jakejja amuquïsquiwa.\n13. Arunaca apnakerejj takwa parli, ucampis asqui jakejja imjjäsiwa, janiw qhitirus arsquiti.\n14. Marca apnakerinacatejj jan marcaru suma apnakcapqui ucasti aynacht'aniwa, ucampis walja amuyt'ayirinïqui uca marcasti jan cuna ajjsarasaw jacasiraqui.\n12. Warmitejj chachapar apanucusin yakhamp casaraschi ucajja, wachoka juchwa luraraquiqui.\n13. Ucjjarusti wawanacwa Jesusan ucar irpanipjjäna, amparapamp lokjjatayañataqui. Ucampis discipulonacapajj irpanirinacarojj tokenokapjjänwa.\n14. Jesusasti uc uñjasinjja colerasïnwa, ucatsti saraquïnwa: —Wawanacajj nayan ucar jutasipcpan sam, jan jarc'apjjamti, jupanacjamanquiwa Diosan reinopajja.